Ο ΠΕΡΙ ΕΚΚΑΘΑΡΙΣΗΣ ΠΙΣΤΩΤΙΚΩΝ ΙΔΡΥΜΑΤΩΝ ΝΟΜΟΣ ΤΟΥ 2022

|  |  |
| --- | --- |
|  | ΠΕΡΙΕΧΟΜΕΝΑ |
|  |  |
|  | ΜΕΡΟΣ Ι - ΕΙΣΑΓΩΓΙΚΕΣ ΔΙΑΤΑΞΕΙΣ |
|  |  |
| Άρθρο 1 | Συνοπτικός τίτλος. |
|  |  |
| Άρθρο 2 | Ερμηνεία. |
|  |  |
|  | ΜΕΡΟΣ ΙΙ - ΓΕΝΙΚΕΣ ΔΙΑΤΑΞΕΙΣ |
|  |  |
| Άρθρο 3 | Πεδίο εφαρμογής. |
|  |  |
| Άρθρο 4 | Σκοποί. |
|  |  |
|  | ΜΕΡΟΣ ΙΙI - ΔΙΑΔΙΚΑΣΙΑ ΕΚΚΑΘΑΡΙΣΗΣ |
|  |  |
| Άρθρο 5 | Δικαιοδοσία για εκκαθάριση. |
|  |  |
| Άρθρο 6 | Περιπτώσεις εκκαθάρισης ΑΠΙ. |
|  |  |
| Άρθρο 7 | Ενημερώσεις. |
|  |  |
| Άρθρο 8 | Έναρξη διαδικασίας εκκαθάρισης. |
|  |  |
| Άρθρο 9 | Φύλαξη περιουσίας ΑΠΙ. |
|  |  |
|  | ΜΕΡΟΣ IV - ΕΠΙΠΤΩΣΕΙΣ ΕΚΚΑΘΑΡΙΣΗΣ |
|  |  |
| Άρθρο 10 | Αναστολή διαδικασιών και ακύρωση διαθέσεων. |
|  |  |
| Άρθρο 11 | Επιπτώσεις σε σχέση με συγκεκριμένες συμβάσεις. |
|  |  |
| Άρθρο 12 | Δικαιώματα τρίτων. |
|  |  |
| Άρθρο 13 | Επιφυλάξεις σε σχέση με την κυριότητα. |
|  |  |
| Άρθρο 14 | Προστασία τρίτων σε ειδικές περιπτώσεις. |
|  |  |
|  | ΜΕΡΟΣ V - ΕΚΚΑΘΑΡΙΣΤΕΣ |
|  |  |
| Άρθρο 15 | Διορισμός εκκαθαριστή. |
|  |  |
| Άρθρο 16 | Διορισμός προσωρινού εκκαθαριστή. |
|  |  |
| Άρθρο 17 | Γενικές εξουσίες και καθήκοντα προσωρινού εκκαθαριστή. |
|  |  |
| Άρθρο 18 | Έλεγχος και εποπτεία των εξουσιών και καθηκόντων του προσωρινού εκκαθαριστή. |
|  |  |
| Άρθρο 19 | Δήλωση υποθέσεων του ΑΠΙ. |
|  |  |
| Άρθρο 20 | Τήρηση βιβλίων και υποβολή έκθεσης από προσωρινό εκκαθαριστή. |
|  |  |
| Άρθρο 21 | Επιτροπή επιθεώρησης. |
|  |  |
| Άρθρο 22 | Εφαρμογή του περί Εταιρειών Νόμου. |
|  |  |
| Άρθρο 23 | Άσκηση εξουσιών προσωρινού εκκαθαριστή και εκκαθαριστή σε κράτη-μέλη. |
|  |  |
| Άρθρο 24 | Αμοιβή προσωρινών εκκαθαριστών και εκκαθαριστών. |
|  |  |
| Άρθρο 25 | Ευθύνη των εκκαθαριστών και προσωρινών εκκαθαριστών. |
|  |  |
| Άρθρο 26 | Παραλείψεις στον διορισμό εκκαθαριστή. |
|  |  |
| Άρθρο 27 | Παραίτηση, παύση και απαλλαγή εκκαθαριστή. |
|  |  |
|  | ΜΕΡΟΣ VΙ - ΔΙΑΛΥΣΗ ΚΑΙ ΚΑΤΑΤΑΞΗ ΑΠΑΙΤΗΣΕΩΝ |
|  |  |
| Άρθρο 28 | Διάλυση ΑΠΙ. |
|  |  |
| Άρθρο 29 | Επαλήθευση απαιτήσεων. |
|  |  |
| Άρθρο 30 | Συμψηφισμός. |
|  |  |
| Άρθρο 31 | Προτεραιότητα απαιτήσεων. |
|  |  |
|  | ΜΕΡΟΣ VII - ΠΩΛΗΣΗ ΕΡΓΑΣΙΩΝ |
|  |  |
| Άρθρο 32 | Πώληση εργασιών. |
|  |  |
| Άρθρο 33 | Περιορισμός στην άσκηση εξουσίας πώλησης εργασιών |
|  |  |
| Άρθρο 34 | Ανεξάρτητη αποτίμηση. |
|  |  |
| Άρθρο 35 | Διαδικαστικές απαιτήσεις. |
|  |  |
| Άρθρο 36 | Περιορισμός δικαιωμάτων καταγγελίας και αναγκαστικής εκτέλεσης συμφωνιών παροχής ασφάλειας. |
|  |  |
| Άρθρο 37 | Διασφαλίσεις στις περιπτώσεις εν μέρει μεταβιβάσεων. |
|  |  |
|  | ΜΕΡΟΣ VIΙΙ - ΡΥΘΜΙΣΕΙΣ ΓΙΑ ΧΡΗΜΑΤΟΔΟΤΗΣΗ ΠΩΛΗΣΗΣ ΕΡΓΑΣΙΩΝ |
|  |  |
| Άρθρο 38 | Χρήση Ταμείου Εγγύησης Καταθέσεων για πώληση εργασιών. |
|  |  |
| Άρθρο 39 | Δημόσια χρηματοδότηση πώλησης εργασιών. |
|  |  |
|  | ΜΕΡΟΣ VIΙΙ - ΤΕΛΙΚΕΣ ΔΙΑΤΑΞΕΙΣ |
|  |  |
| Άρθρο 40 | Εξουσία Δικαστηρίου. |
|  |  |
| Άρθρο 41 | Εξουσία Κεντρικής Τράπεζας για αναστολή συμβατικών υποχρεώσεων. |
|  |  |
| Άρθρο 42 | Ευθύνη της Κεντρικής Τράπεζας. |
|  |  |
| Άρθρο 43 | Επαγγελματικό απόρρητο. |
|  |  |
| Άρθρο 44 | Μεταβατικές διατάξεις. |
|  |  |
| Άρθρο 45 | Εξουσία έκδοσης οδηγιών. |

Ο ΠΕΡΙ ΕΚΚΑΘΑΡΙΣΗΣ ΠΙΣΤΩΤΙΚΩΝ ΙΔΡΥΜΑΤΩΝ ΝΟΜΟΣ ΤΟΥ 2022

|  |  |
| --- | --- |
| Προοίμιο. | Επειδή η Οδηγία 2014/59/ΕΕ του Ευρωπαϊκού Κοινοβουλίου και του Συμβουλίου της 15ης Μαΐου 2014 για τη θέσπιση πλαισίου για την ανάκαμψη και την εξυγίανση πιστωτικών ιδρυμάτων και επιχειρήσεων επενδύσεων και για την τροποποίηση της οδηγίας 82/891/ΕΟΚ του Συμβουλίου, και των οδηγιών 2001/24/ΕΚ, 2002/47/ΕΚ, 2004/25/ΕΚ, 2005/56/ΕΚ, 2007/36/ΕΚ, 2011/35/ΕΕ, 2012/30/ΕΕ και 2013/36/ΕΕ, καθώς και των κανονισμών του Ευρωπαϊκού Κοινοβουλίου και του Συμβουλίου (ΕΕ) αριθ. 1093/2010 και (ΕΕ) αριθ. 648/2012, θέσπισε πλαίσιο για την ανάκαμψη και την εξυγίανση πιστωτικών ιδρυμάτων και επιχειρήσεων επενδύσεων·  Επειδή ο περί Εξυγίανσης Πιστωτικών Ιδρυμάτων και Επενδυτικών Εταιρειών Νόμος του 2016 δημοσιεύτηκε στις 18 Μαρτίου 2016 για σκοπούς εναρμόνισης με την Οδηγία 2014/59/ΕΕ του Ευρωπαϊκού Κοινοβουλίου και του Συμβουλίου της 15ης Μαΐου 2014·  Επειδή η Οδηγία 2014/59/ΕΕ του Ευρωπαϊκού Κοινοβουλίου και του Συμβουλίου της 15ης Μαΐου 2014 δεν εναρμονίζει τις διαδικασίες που διέπουν την εκκαθάριση πιστωτικών ιδρυμάτων αλλά λειτουργεί στη βάση της αρχής αφερεγγυότητας (insolvency first), ώστε ίδρυμα που τελεί υπό κατάσταση αφερεγγυότητας πρέπει να εκκαθαριστεί στη βάση των κανονικών διαδικασιών αφερεγγυότητας και μέτρα εξυγίανσης θα πρέπει να ληφθούν μόνο εάν η εκκαθάριση του ιδρύματος βάσει των κανονικών διαδικασιών αφερεγγυότητας δεν θα ικανοποιούσαν τους στόχους της εξυγίανσης στον ίδιο βαθμό·  Επειδή η οικονομική κρίση εξέθεσε το γεγονός ότι οι γενικές εταιρικές διαδικασίες αφερεγγυότητας δεν είναι πάντα κατάλληλες για πιστωτικά ιδρύματα·  Επειδή η Οδηγία 2014/49/ΕΕ του Ευρωπαϊκού Κοινοβουλίου και του Συμβουλίου της 16ης Απριλίου 2014 περί των συστημάτων εγγύησης των καταθέσεων (ΣΕΚ), προνοεί ότι κράτη μέλη μπορούν να επιτρέπουν σε ΣΕΚ να χρησιμοποιούν διαθέσιμα χρηματοδοτικά μέσα για τη λήψη εναλλακτικών μέτρων προκειμένου να εμποδίσουν τη θέση σε εκκαθάριση ενός πιστωτικού ιδρύματος και/ή για τη χρηματοδότηση μέτρων διατήρησης της πρόσβασης των καταθετών σε καλυπτόμενες καταθέσεις στο πλαίσιο των εθνικών διαδικασιών αφερεγγυότητας, νοουμένου ότι πληρούνται ορισμένες προϋποθέσεις όπως αναφέρονται στην εν λόγω Οδηγία·  Για σκοπούς εξασφάλισης επαρκούς ταχύτητας παρέμβασης, συνέχισης των κρίσιμων λειτουργιών και διατήρησης της χρηματοπιστωτικής σταθερότητας και για την υιοθέτηση ενός αποτελεσματικού πλαισίου αφερεγγυότητας των πιστωτικών ιδρυμάτων·  Για σκοπούς εκ νέου εναρμόνισης ορισμένων προνοιών της (i) Οδηγίας 2001/24/ΕΚ του Ευρωπαϊκού Κοινοβουλίου και του Συμβουλίου της 4ης Απριλίου 2001 για την εξυγίανση και την εκκαθάριση των πιστωτικών ιδρυμάτων (ii) Οδηγίας 2014/49/ΕΕ του Ευρωπαϊκού Κοινοβουλίου και του Συμβουλίου της 16ης Απριλίου 2014 περί των συστημάτων εγγύησης των καταθέσεων· (iii) της Οδηγίας 2017/2399 του Ευρωπαϊκού Κοινοβουλίου και του Συμβουλίου της 12ης Δεκεμβρίου 2017 για την τροποποίηση της οδηγίας 2014/59/ΕΕ όσον αφορά την κατάταξη των μη εξασφαλισμένων χρεωστικών μέσων στην πτωχευτική ιεραρχία· και (iv) Οδηγίας (ΕΕ) 2019/879 του Ευρωπαϊκού Κοινοβουλίου και του Συμβουλίου της 20ης Μαΐου 2019 για την τροποποίηση της οδηγίας 2014/59/ΕΕ σχετικά με την ικανότητα απορρόφησης των ζημιών και ανακεφαλαιοποίησης των πιστωτικών ιδρυμάτων και επιχειρήσεων επενδύσεων και της οδηγίας 98/26/ΕΚ· |
|  |  |
|  | Η Βουλή των Αντιπροσώπων ψηφίζει ως ακολούθως: |
|  |  |
|  | ΜΕΡΟΣ Ι  ΕΙΣΑΓΩΓΙΚΕΣ ΔΙΑΤΑΞΕΙΣ |
|  |  |
| Συνοπτικός τίτλος. | 1. Ο παρών Νόμος θα αναφέρεται ως ο περί Εκκαθάρισης Πιστωτικών Ιδρυμάτων Νόμος του 2022. |
|  |  |
| Ερμηνεία.  66(Ι) του 1997  74(I) του 1999  94(I) του 2000  119(I) του 2003  4(I) του 2004  151(I) του 2004  231(I) του 2004  235(I) του 2004  20(I) του 2005  80(I) του 2008  100(I) του 2009  123(I) του 2009  27(I) του 2011  104(I) του 2011  107(I) του 2012  14(Ι) του 2013  87(Ι) του 2013  102(I) του 2013  141(I) του 2013  5(I) του 2015  26(Ι) του 2015  35(I) του 2015  71(Ι) του 2015  93(I) του 2015  109(I) του 2015  152(I) του 2015  168(I) του 2015  21(Ι) του 2016  5(I) του 2017  38(I) του 2017  169(I) του 2017  28(I) του 2018  89(I) του 2018  153(I) του 2018  80(I) του 2019  149(I) του 2019  21(I) του 2020  73(I) του 2020  28(I) του 2021  94(I) του 2021  95(I) του 2021  162(I) του 2021  163(I) του 2021  61(I) του 2022  62(I) του 2022. | 2.-(1) Στον παρόντα Νόμο, εκτός εάν από το κείμενο προκύπτει διαφορετική έννοια—  «αδειοδοτημένο πιστωτικό ίδρυμα» ή «ΑΠΙ» έχει την έννοια που αποδίδεται στον όρο αυτό από το άρθρο 2 του περί Εργασιών Πιστωτικών Ιδρυμάτων Νόμου· |
|  |  |
| 166(Ι) του 2021. | «ΑΠΙ με υποχρεώσεις καλυμμένων ομολόγων» έχει την έννοια που αποδίδεται στον όρο αυτό στο άρθρο 2(1) του περί της Έκδοσης και Δημόσιας Εποπτείας Καλυμμένων Ομολόγων και για Συναφή Θέματα Νόμου· |
|  |  |
| 22(I) του 2016  96(I) του 2021  158(I) του 2021. | «αρχή εξυγίανσης» έχει την έννοια που αποδίδεται στον όρο αυτό από το άρθρο 2(1) του περί Εξυγίανσης Πιστωτικών Ιδρυμάτων και Επενδυτικών Εταιρειών Νόμου· |
|  |  |
| Κ.Δ.Π. 27/2016  Κ.Δ.Π. 73/2016  Κ.Δ.Π. 136/2018  Κ.Δ.Π. 84/2020  Κ.Δ.Π. 267/2020. | «διαθέσιμα χρηματοδοτικά μέσα» έχει την έννοια που αποδίδεται στον όρο αυτό από την παράγραφο 2(1) των περί Συστήματος Εγγύησης των Καταθέσεων και Εξυγίανσης Πιστωτικών και Άλλων Ιδρυμάτων Κανονισμών· |
|  |  |
|  | «Δικαστήριο» σε σχέση με ΑΠΙ σημαίνει το Δικαστήριο που έχει δικαιοδοσία για την εκκαθάριση του ΑΠΙ σύμφωνα με το άρθρο 5 του παρόντος Νόμου· |
|  |  |
| Επίσημη  Εφημερίδα  της ΕΕ:  L 331,  15.12.2010,  σ. 12∙  L 225,  30.7.2014,  σ. 1. | «ΕΑΤ» σημαίνει την Ευρωπαϊκή Αρχή Τραπεζών που θεσπίστηκε δια του Κανονισμού (ΕΕ) αριθ. 1093/2010 του Ευρωπαϊκού Κοινοβουλίου και του Συμβούλιου της 24ης Νοεμβρίου 2010 σχετικά με τη σύσταση Ευρωπαϊκής Εποπτικής Αρχής (Ευρωπαϊκή Αρχή Τραπεζών), την τροποποίηση της απόφασης αριθ. 716/2009/ΕΚ και την κατάργηση της απόφασης 2009/78/ΕΚ της Επιτροπής∙ |
|  |  |
|  | «έκτακτη δημόσια χρηματοπιστωτική στήριξη» έχει την έννοια που αποδίδεται στον όρο αυτό στο άρθρο 2(1) του περί Εξυγίανσης Πιστωτικών Ιδρυμάτων και Επενδυτικών Εταιρειών Νόμου· |
|  |  |
|  | «επιλέξιμες καταθέσεις» έχει την έννοια που αποδίδεται στον όρο αυτό στο άρθρο 2(1) του περί Εξυγίανσης Πιστωτικών Ιδρυμάτων και Επενδυτικών Εταιρειών Νόμου· |
|  |  |
|  | «επιλέξιμες υποχρεώσεις» έχει την έννοια που αποδίδεται στον όρο αυτό στο άρθρο 2(1) του περί Εξυγίανσης Πιστωτικών Ιδρυμάτων και Επενδυτικών Εταιρειών Νόμου· |
|  |  |
| 5(I) του 2016  41(I) του 2018  22(I) του 2020  74(I) του 2020  119(I) του 2021. | «Επιτροπή ΣΕΚ» σημαίνει τη Διαχειριστική Επιτροπή η οποία ιδρύεται δυνάμει των διατάξεων του άρθρου 6 των περί Συστήματος Εγγύησης των Καταθέσεων και Εξυγίανσης Πιστωτικών και Άλλων Ιδρυμάτων Νόμων· |
|  |  |
| ΚΕΦ. 113  9 του 1968  76 του 1977  17 του 1979  105 του 1985  198 του 1986  19 του 1990  46(I) του 1992  96(I) του 1992  41(I) του 1994  15(I) του 1995  21(I) του 1997  ΑΝΑΚ.2331  82(I) του 1999  149(I) του 1999  2(I) του 2000  135(I) του 2000  151(I) του 2000  76(I) του 2001  70(I) του 2003  167(I) του 2003  92(I) του 2004  24(I) του 2005  129(I) του 2005  130(I) του 2005  98(I) του 2006  124(I) του 2006  70(I) του 2007  71(I) του 2007  131(I) του 2007  186(I) του 2007  87(I) του 2008  41(I) του 2009  49(I) του 2009  99(I) του 2009  42(I) του 2010  60(I) του 2010  88(I) του 2010  53(I) του 2011  117(I) του 2011  145(I) του 2011  157(I) του 2011  198(I) του 2011  64(I) του 2012  98(I) του 2012  190(Ι) του 2012  203(Ι) του 2012  6(Ι) του 2013  90(I) του 2013  74(Ι) του 2014  75(Ι) του 2014  18(Ι) του 2015  62(Ι) του 2015  63(Ι) του 2015  89(I) του 2015  120(I) του 2015  40(I) του 2016  90(I) του 2016  97(I) του 2016  17(I) του 2017  33(I) του 2017  51(I) του 2017  37(I) του 2018  83(I) του 2018  149(I) του 2018  163(I) του 2019  38(I) του 2020  43(I) του 2020  191(I) του 2020  192(I) του 2020  32(Ι) του 2021  43(I) του 2021  117(I) του 2021  150(I) του 2021  151(I) του 2021. | «έφορος εταιρειών» σημαίνει τον Επίσημο Παραλήπτη και Έφορο της Κυπριακής Δημοκρατίας για τους σκοπούς του περί Εταιρειών Νόμου∙ |
|  |  |
|  | «καλυμμένο ομόλογο» έχει την έννοια που αποδίδεται στον όρο αυτό στο άρθρο 2(1) του περί της Έκδοσης και Δημόσιας Εποπτείας Καλυμμένων Ομολόγων και για Συναφή Θέματα Νόμου · |
|  |  |
|  | «καλυπτόμενες καταθέσεις» έχει την έννοια που αποδίδεται στον όρο αυτό από το άρθρο 2(1) των περί Συστήματος Εγγύησης των Καταθέσεων και Εξυγίανσης Πιστωτικών και Άλλων Ιδρυμάτων Νόμων· |
|  |  |
| Επίσημη  Εφημερίδα  της Ε.Ε.:  L 287, 29.10.2013, σ. 63·  L 328,  13.11.2014, σ. 62. | «κανόνες της Ευρωπαϊκής Επιτροπής σχετικά με τις κρατικές ενισχύσεις» έχει την έννοια που αποδίδεται στον όρο αυτό από το άρθρο 2(1) του περί Εξυγίανσης Πιστωτικών Ιδρυμάτων και Επενδυτικών Εταιρειών Νόμου· |
|  |  |
| Επίσημη  Εφημερίδα  της ΕΕ:  L 225,  30.7.2014,  σ. 1. | «Κανονισμός (ΕΕ) αριθ. 806/2014» σημαίνει την πράξη της ΕΕ με τίτλο «Κανονισμός (ΕΕ) αριθ. 806/2014 του Ευρωπαϊκού Κοινοβουλίου και του Συμβουλίου της 15ης Ιουλίου 2014 περί θεσπίσεως ενιαίων κανόνων και διαδικασίας για την εξυγίανση πιστωτικών ιδρυμάτων και ορισμένων επιχειρήσεων επενδύσεων στο πλαίσιο ενός Ενιαίου Μηχανισμού Εξυγίανσης και ενός Ενιαίου Ταμείου Εξυγίανσης και τροποποιήσεως του κανονισμού (ΕΕ) αριθ. 1093/2010»· |
|  |  |
|  | «Κανονισμός (ΕΕ) 2013/1024» σημαίνει την πράξη της ΕΕ με τίτλο «Κανονισμός (ΕΕ) αριθ. 1024/2013 του Συμβουλίου της 15ης Οκτωβρίου 2013 για την ανάθεση ειδικών καθηκόντων στην Ευρωπαϊκή Κεντρική Τράπεζα σχετικά με τις πολιτικές που αφορούν την προληπτική εποπτεία των πιστωτικών ιδρυμάτων»· |
|  |  |
|  | «Κεντρική Τράπεζα» σημαίνει την Κεντρική Τράπεζα της Κύπρου· |
|  |  |
| Επίσημη Εφημερίδα της Ε.Ε.:  L 225, 30.7.2014, σ. 1 | «κράτος-μέλος» σημαίνει κράτος-μέλος της Ευρωπαϊκής Ένωσης ή άλλο κράτος που είναι συμβαλλόμενο μέρος στη Συμφωνία για τον Ευρωπαϊκό Οικονομικό Χώρο, η οποία υπογράφηκε στο Οπόρτο στις 2 Μαΐου 1992, και προσαρμόστηκε από το Πρωτόκολλο το οποίο υπογράφηκε στις Βρυξέλλες την 17η Μαΐου 1993, ως η Συμφωνία αυτή περαιτέρω εκάστοτε τροποποιείται˙ |
|  |  |
|  | «μέτρα αναδιοργάνωσης» έχει την έννοια που αποδίδεται στον όρο αυτό από το άρθρο 2(1) του περί Εργασιών Πιστωτικών Ιδρυμάτων Νόμου˙ |
|  |  |
| Επίσημη Εφημερίδα της ΕΕ:  L 176,  27.6.2013,  σ. 338∙  L 173,  12.6.2014,  σ. 190. | «Οδηγία 2013/36/ΕΕ» σημαίνει την πράξη της ΕΕ με τίτλο «Οδηγία 2013/36/ΕΕ του Ευρωπαϊκού Κοινοβουλίου και του Συμβουλίου της 26ης Ιουνίου 2013 σχετικά με την πρόσβαση στη δραστηριότητα πιστωτικών ιδρυμάτων και την προληπτική εποπτεία πιστωτικών ιδρυμάτων και επιχειρήσεων επενδύσεων, για την τροποποίηση της οδηγίας 2002/87/ΕΚ και για την κατάργηση των οδηγιών 2006/48/ΕΚ και 2006/49/ΕΚ» όπως τροποποιήθηκε τελευταία από την Οδηγία 2014/59/ΕΕ· |
|  |  |
|  | «Συμβούλιο Εξυγίανσης» σημαίνει το Ενιαίο Συμβούλιο Εξυγίανσης που συστήνεται σύμφωνα με το άρθρο 42 του Κανονισμού (ΕΕ) αριθ. 806/2014· |
|  |  |
|  | «συνεισφορέας» έχει την έννοια που αποδίδεται στον όρο αυτό στο άρθρο 205 του περί Εταιρειών Νόμου· |
|  |  |
|  | «σύστημα εγγύησης καταθέσεων» ή «ΣΕΚ» έχει την έννοια που αποδίδεται στον όρο ΣΕΚ στο άρθρο 2(1) του περί Συστήματος Εγγύησης των Καταθέσεων και Εξυγίανσης Πιστωτικών και Άλλων Ιδρυμάτων Νόμου· |
|  |  |
|  | «Ταμείο Εγγύησης Καταθέσεων» έχει την έννοια που αποδίδεται στον όρο αυτό από το άρθρο 2(1) του περί Συστήματος Εγγύησης των Καταθέσεων και Εξυγίανσης Πιστωτικών και Άλλων Ιδρυμάτων Νόμου· |
|  |  |
|  | «Ταμείο Εξυγίανσης» έχει την έννοια που του αποδίδει το άρθρο 2(1) των περί Συστήματος Εγγύησης των Καταθέσεων και Εξυγίανσης Πιστωτικών και Άλλων Ιδρυμάτων Νόμων· |
|  |  |
|  | «χρηματοδοτικό έλλειμα πώλησης εργασιών» σημαίνει το ποσό με το οποίο η ονομαστική αξία των μεταβιβαζόμενων κατά την πώληση εργασιών δυνάμει του Μέρους VII υποχρεώσεων υπερβαίνει της αξίας των μεταβιβαζόμενων περιουσιακών στοιχείων και αγώγιμων δικαιωμάτων, στη βάση αποτίμησης που πραγματοποιείται δυνάμει του παρόντος Νόμου. |
|  |  |
|  | (2) Στον παρόντα Νόμο και στις δυνάμει αυτού εκδιδόμενες κανονιστικές διοικητικές πράξεις, οποιαδήποτε αναφορά σε Οδηγία, Κανονισμό, Απόφαση ή άλλη νομοθετική πράξη της ΕΕ σημαίνει την εν λόγω πράξη όπως εκάστοτε διορθώνεται, τροποποιείται ή αντικαθίσταται, εκτός εάν προκύπτει διαφορετική έννοια από το κείμενο. |
|  |  |
|  | (3) Στον παρόντα Νόμο και στις δυνάμει αυτού εκδιδόμενες κανονιστικές διοικητικές πράξεις, οποιαδήποτε αναφορά σε νόμο ή κανονιστική διοικητική πράξη της Δημοκρατίας, σημαίνει τον εν λόγω νόμο ή κανονιστική διοικητική πράξη όπως εκάστοτε διορθώνεται, τροποποιείται ή αντικαθίσταται, εκτός εάν προκύπτει διαφορετική έννοια από το κείμενο. |
|  |  |
|  | ΜΕΡΟΣ ΙΙ  ΓΕΝΙΚΕΣ ΔΙΑΤΑΞΕΙΣ |
|  |  |
| Πεδίο εφαρμογής. | 3.-(1) Ο παρών Νόμος εφαρμόζεται σε όλα τα ΑΠΙ. |
|  |  |
|  | (2) Σε περίπτωση υποκαταστήματος πιστωτικού ιδρύματος που έχει την έδρα του σε κράτος μέλος άλλο από τη Δημοκρατία και λειτουργεί στη Δημοκρατία-  (α) τηρουμένων των διατάξεων των άρθρων 11, 12, 13, 14 και 30(1) του παρόντος Νόμου, οποιαδήποτε απόφαση για εκκαθάριση του πιστωτικού ιδρύματος που λαμβάνεται από τις αρμόδιες αρχές του κράτους-μέλους προέλευσης, αναγνωρίζεται και επιφέρει αποτελέσματα χωρίς περιορισμούς στη Δημοκρατία από τη στιγμή που αναγνωρίζεται και επιφέρει αποτελέσματα στο κράτος-μέλος προέλευσης, και  (β) η διαδικασία εκκαθάρισης διέπεται από τη νομοθεσία που ισχύει στο κράτος-μέλος προέλευσης, ενώ οι πρόνοιες του παρόντος Νόμου θα τυγχάνουν εφαρμογής στο βαθμό που δεν συγκρούονται με τη νομοθεσία του εν λόγω κράτους-μέλους προέλευσης. |
|  |  |
|  | (3) Σε περίπτωση εκκαθάρισης ΑΠΙ που συστάθηκε στη Δημοκρατία, οποιοδήποτε υποκατάστημα του εν λόγω ΑΠΙ, το οποίο διατηρείται σε κράτος-μέλος άλλο από τη Δημοκρατία ή σε οποιαδήποτε τρίτη χώρα, υπόκειται στην έκταση που αφορά η εν λόγω εκκαθάριση, στις διατάξεις του παρόντος Νόμου, ως εάν το υποκατάστημα αυτό ήταν εγκατεστημένο και λειτουργούσε στη Δημοκρατία. |
|  |  |
|  | (4) Στην περίπτωση ΑΠΙ που συστάθηκε στη Δημοκρατία που είναι ΑΠΙ με υποχρεώσεις καλυμμένων ομολόγων -  (α) στοιχεία ενεργητικού και συμβάσεις που περιλαμβάνονται στα συνολικά στοιχεία κάλυψης δεν περιλαμβάνονται στην περιουσία, ιδιοκτησία ή ενεργητικό του ΑΠΙ για σκοπούς του παρόντος Νόμου·  (β) η συμπερίληψη των στοιχείων ενεργητικού και των συμβάσεων στα συνολικά στοιχεία κάλυψης δεν ακυρώνεται με βάση το άρθρο 9(2) του παρόντος Νόμου, εφόσον η εισαγωγή αυτή διενεργείται σύμφωνα με τις διατάξεις του περί της Έκδοσης και Δημόσιας Εποπτείας Καλυμμένων Ομολόγων και για Συναφή Θέματα Νόμου. |
|  |  |
| Σκοποί. | 4.-(1) Οι σκοποί της διαδικασίας εκκαθάρισης ΑΠΙ με βάση τις πρόνοιες του παρόντος Νόμου είναι: |
|  |  |
|  | (α) να διασφαλίζει, μέσω της πώλησης εργασιών κατά τα προβλεπόμενα στο Μέρος VII, ότι οι καταθέτες θα έχουν, στο βαθμό που είναι δυνατόν, συνεχή πρόσβαση στις καταθέσεις τους·  (β) σε περίπτωση που δεν είναι εφικτή η πώληση εργασιών εντός εύλογου χρονικού διαστήματος και κατάθεση καταστεί μη διαθέσιμη σύμφωνα με τον ορισμό στο άρθρο 2(1) του περί Συστήματος Εγγύησης των Καταθέσεων και Εξυγίανσης Πιστωτικών και Άλλων Ιδρυμάτων Νόμου, να διασφαλίζει, το συντομότερο δυνατόν και σε συνεργασία με την Επιτροπή ΣΕΚ, ότι οι καταθέτες αποζημιώνονται σύμφωνα με τα προβλεπόμενα στον εν λόγω Νόμο και στους δυνάμει αυτού εκδιδόμενους κανονισμούς· και  (γ) να επιφέρει τα καλύτερα δυνατά αποτελέσματα για όλους τους πιστωτές του ΑΠΙ και συγκεκριμένα την μεγιστοποίηση της αξίας εκκαθάρισης των περιουσιακών στοιχείων του ΑΠΙ. |
|  |  |
|  | Νοείται ότι η επίτευξη του στόχου που προβλέπεται στην παράγραφο (α) υπερισχύει των στόχων που προβλέπονται στις παραγράφους (β) και (γ). |
|  |  |
|  | ΜΕΡΟΣ ΙΙI  ΔΙΑΔΙΚΑΣΙΑ ΕΚΚΑΘΑΡΙΣΗΣ |
|  |  |
| Δικαιοδοσία για εκκαθάριση.  14 του 1960  50 του 1962  11 του 1963  8 του 1969  40 του 1970  58 του 1972  1 του 1980  35 του 1982  29 του 1983  91 του 1983  16 του 1984  51 του 1984  83 του 1984  93 του 1984  18 του 1985  71 του 1985  89 του 1985  96 του 1986  317 του 1987  49 του 1988  64 του 1990  136 του 1991  149 του 1991  232 του 1991  237 του 1991  42(I) του 1992  43(I) του 1992  102(I) του 1992  26(I) του 1993  82(I) του 1995  102(I) του 1996  4(I) του 1997  53(I) του 1997  90(I) του 1997  27(I) του 1998  53(I) του 1998  110(I) του 1998  34(I) του 1999  146(I) του 1999  41(I) του 2000  32(I) του 2001  40(I) του 2002  80(I) του 2002  140(I) του 2002  206(I) του 2002  17(I) του 2004  165(I) του 2004  268(I) του 2004  21(I) του 2006  99(I) του 2007  170(I) του 2007  76(I) του 2008  81(I) του 2008  118(I) του 2008  119(I) του 2008  36(I) του 2009  129(I) του 2009  138(I) του 2009  19(I) του 2010  166(I) του 2011  30(Ι) του 2013  46(I) του 2014  191(Ι) του 2014  29(I) του 2017  109(I) του 2017  5(I) του 2020  102(I) του 2020  199(I) του 2020. | 5.-(1) Τηρουμένων των διατάξεων του άρθρου 22 του περί Δικαστηρίων Νόμου, το Επαρχιακό Δικαστήριο της επαρχίας όπου βρίσκεται το εγγεγραμμένο γραφείο του ΑΠΙ έχει δικαιοδοσία εκκαθάρισης του εν λόγω ΑΠΙ: |
|  |  |
|  | Νοείται ότι, για τον καθορισμό του κατά πόσο διαδικασία εμπίπτει στην αρμοδιότητα Ανώτερου Επαρχιακού Δικαστή ή Επαρχιακού Δικαστή, θα λαμβάνεται υπόψη το ποσό του μετοχικού κεφαλαίου του ΑΠΙ που καταβλήθηκε ή πιστώθηκε ότι καταβλήθηκε.  Νοείται περαιτέρω ότι, οποιοδήποτε παρεμπίπτον διάταγμα κατά τη διάρκεια της διαδικασίας εκκαθάρισης, τηρουμένου του περί Δικαστηρίων Νόμου, δύναται να εκδοθεί από Ανώτερο Επαρχιακό Δικαστή ή Επαρχιακό Δικαστή, ανεξάρτητα από το εάν η διαδικασία δε θα ήταν της αρμοδιότητας Ανώτερου Επαρχιακού Δικαστή ή Επαρχιακού Δικαστή, σύμφωνα με τις πρόνοιες του παρόντος εδαφίου. |
|  |  |
|  | (2) Για τους σκοπούς του άρθρου αυτού, η έκφραση “εγγεγραμμένο γραφείο” σημαίνει:  (α) για ΑΠΙ που συστάθηκε στη Δημοκρατία, τον τόπο που ήταν τον περισσότερο καιρό το εγγεγραμμένο γραφείο του ΑΠΙ κατά τους τρεις (3) μήνες που προηγήθηκαν αμέσως από την υποβολή της αίτησης για εκκαθάριση·  (β) για υποκατάστημα ιδρύματος τρίτης χώρας, τον τόπο που ήταν τον περισσότερο καιρό ο εγγεγραμμένος τόπος εργασίας του υποκαταστήματος στη Δημοκρατία κατά τους τρεις (3) μήνες που προηγήθηκαν αμέσως από την υποβολή της αίτησης για εκκαθάριση· |
|  |  |
| 43 του 1980  18 του 1982  34 του 1991  36(I) του 1996  17(I) του 1998  26(I) του 2000  132(I) του 2000  136(I) του 2002  81(I) του 2003  164(I) του 2004  42(I) του 2005  96(I) του 2017  113(I) του 2019  118(I) του 2021. | (3) Το Επαρχιακό Δικαστήριο Λευκωσίας έχει τη δικαιοδοσία εκκαθάρισης του Οργανισμού Χρηματοδοτήσεως Στέγης όπως αυτός ορίζεται στο άρθρο 3 του περί Οργανισμού Χρηματοδοτήσεως Στέγης Νόμο. |
|  |  |
| Περιπτώσεις εκκαθάρισης ΑΠΙ. | 6.-(1) Ανεξαρτήτως των διατάξεων του περί Εταιρειών Νόμου για την εκκαθάριση εταιρείας, η εκκαθάριση ΑΠΙ γίνεται μόνο από το Δικαστήριο στις περιπτώσεις όπου- |
|  | (α) η άδεια του ΑΠΙ έχει ανακληθεί –  (i) από την Ευρωπαϊκή Κεντρική Τράπεζα δυνάμει του Κανονισμού (ΕΕ) 2013/1024· ή  (ii) από την Κεντρική Τράπεζα δυνάμει των άρθρων 4Α ή 30(1)(ε) του περί Εργασιών Πιστωτικών Ιδρυμάτων Νόμου ή δυνάμει του άρθρου 45(9)(β) του περί Εξυγίανσης Πιστωτικών Ιδρυμάτων και Επενδυτικών Εταιρειών Νόμου, ή |
|  |  |
|  | (β) η αρχή εξυγίανσης ή το Συμβούλιο Εξυγίανσης, σε περίπτωση που το ΑΠΙ εμπίπτει εντός του πεδίου εφαρμογής του Άρθρου 7(2) του Κανονισμού (ΕΕ) αριθ. 806/2014, κρίνει ότι οι προϋποθέσεις που προβλέπονται στις παραγράφους (α) και (β) του άρθρου 42(1) του περί Εξυγίανσης Πιστωτικών Ιδρυμάτων και Επενδυτικών Εταιρειών Νόμου ή στις παραγράφους (α) και (β) του Άρθρου 18 του Κανονισμού (ΕΕ) αριθ. 806/2014 αντίστοιχα, πληρούνται αλλά η δράση εξυγίανσης δεν είναι αναγκαία για λόγους δημοσίου συμφέροντος βάσει της παραγράφου (γ) του άρθρου 42(1) του περί Εξυγίανσης Πιστωτικών Ιδρυμάτων και Επενδυτικών Εταιρειών Νόμου ή βάσει της παραγράφου (γ) του Άρθρου 18 του εν λόγω Κανονισμού αντίστοιχα. |
|  |  |
|  | (2) Αίτηση στο Δικαστήριο για έκδοση διατάγματος εκκαθάρισης ΑΠΙ και διορισμό εκκαθαριστή ΑΠΙ δύναται να υποβληθεί μόνο από την Κεντρική Τράπεζα. |
|  |  |
|  | (3) Το Δικαστήριο εκδίδει το προβλεπόμενο στο εδάφιο (2) διάταγμα, αν είναι της άποψης ότι πληρείται μια εκ των προϋποθέσεων του εδαφίου (1) και διορίζει εκκαθαριστή στη βάση σύστασης από την Κεντρική Τράπεζα. |
|  |  |
|  | (4) Το Δικαστήριο δύναται να διατάξει όπως η αίτηση επιδοθεί στο ΑΠΙ και δύναται να επιτρέψει στο ΑΠΙ να ενστεί εντός δεκαπέντε (15) ημερών από την επίδοση για λόγους που καταδεικνύουν ότι δεν πληρείται μια εκ των προϋποθέσεων του εδαφίου (1). |
|  |  |
|  | (5) Οποιαδήποτε απόφαση εκδίδεται δυνάμει του εδαφίου (3) τυγχάνει εφαρμογής και επιφέρει αμέσως αποτελέσματα σε όλα τα κράτη μέλη στα οποία το ΑΠΙ διατηρεί υποκαταστήματα, χωρίς άλλες διατυπώσεις. |
|  |  |
| Ενημερώσεις. | 7.-(1) Η Κεντρική Τράπεζα ενημερώνει για την απόφαση να κινηθεί διαδικασία εκκαθάρισης, καθώς και για τα συγκεκριμένα αποτελέσματα της διαδικασίας αυτής αν είναι δυνατό πριν από την έναρξή της ή αν όχι αμέσως μετά τα ακόλουθα πρόσωπα: |
|  |  |
|  | (α) το ΑΠΙ·  (β) την Επιτροπή ΣΕΚ·  (γ) τον Υπουργό Οικονομικών·  (δ) τον έφορο εταιρειών ο οποίος προβαίνει στην εγγραφή του προσωρινού εκκαθαριστή, σε περίπτωση που διοριστεί, στα βιβλία του που αφορούν το ΑΠΙ·  (ε) το τμήμα αφερεγγυότητας του Υπουργείου Ενέργειας, Εμπορίου και Βιομηχανίας·  (στ) τις αρμόδιες αρχές των άλλων κρατών μελών υποδοχής καθώς και τις αρμόδιες αρχές τρίτων χωρών στις οποίες το ΑΠΙ έχει συστήσει υποκαταστήματα τα οποία περιλαμβάνονται στον κατάλογο που αναφέρεται στο άρθρο 20 της Οδηγίας 2013/36/ΕΕ και όπως εκάστοτε δημοσιεύεται στην επίσημη ιστοσελίδα της ΕΑΤ. |
|  |  |
|  | (2) Ο εκκαθαριστής μεριμνά για τη δημοσίευση της απόφασης για την έναρξη της διαδικασίας εκκαθάρισης δια της καταχώρησης αποσπάσματος της απόφασης περί εκκαθάρισης στην Επίσημη Εφημερίδα των Ευρωπαϊκών Κοινοτήτων, καθώς και σε τουλάχιστον δύο εφημερίδες που κυκλοφορούν στην επικράτεια κάθε κράτους-μέλους υποδοχής. |
|  |  |
|  | (3) Κατά την έκδοση διατάγματος εκκαθάρισης και διορισμού εκκαθαριστή από το Δικαστήριο, η Κεντρική Τράπεζα φροντίζει για την άμεση επίδοση αντιγράφου του διατάγματος στα πρόσωπα που αναφέρονται στο εδάφιο (1): |
|  |  |
|  | Νοείται ότι, ο έφορος με τη λήψη της ενημέρωσης από την Κεντρική Τράπεζα προβαίνει στην εγγραφή του εκκαθαριστή στα βιβλία του που αφορούν το ΑΠΙ. |
|  |  |
| Έναρξη διαδικασίας εκκαθάρισης. | 8. Η εκκαθάριση ΑΠΙ θα λογίζεται ότι αρχίζει από την ημέρα υποβολής της αίτησης εκκαθάρισης από την Κεντρική Τράπεζα στο Δικαστήριο ή από την ημέρα διορισμού προσωρινού εκκαθαριστή δυνάμει του άρθρου 16, οποιοδήποτε προηγείται, νοουμένου ότι εν τω μεταξύ εκδοθεί διάταγμα εκκαθάρισης με βάση τις πρόνοιες του εδαφίου (3) του άρθρου 6. |
|  |  |
| Φύλαξη περιουσίας του ΑΠΙ. | 9. Όταν εκδοθεί διάταγμα εκκαθάρισης ή όταν διοριστεί προσωρινός εκκαθαριστής δυνάμει του άρθρου 16, ο εκκαθαριστής ή ο προσωρινός εκκαθαριστής, ανάλογα με την περίπτωση, λαμβάνει υπό τον έλεγχο και τη φύλαξη του και μεταχειρίζεται: |
|  |  |
|  | (α) όλα τα περιουσιακά στοιχεία, περιλαμβανομένων αρχείων, βιβλίων, λογισμικών συστημάτων του ΑΠΙ, και αγώγιμα δικαιώματα που το ΑΠΙ δικαιούται ή φαίνεται ότι δικαιούται,  (β) στοιχεία που αναφέρονται στην παράγραφο (α) που απέκτησε μετά την έναρξη της διαδικασίας εκκαθάρισης του ΑΠΙ,  (γ) κάθε περιουσιακό στοιχείο και αγώγιμο δικαίωμα που ανήκει στο ΑΠΙ ή κατέχεται από εμπιστευματοδόχους για λογαριασμό του. |
|  |  |
|  | ΜΕΡΟΣ IV  ΕΠΙΠΤΩΣΕΙΣ ΕΚΚΑΘΑΡΙΣΗΣ |
|  |  |
| Αναστολή διαδικασιών και ακύρωση διαθέσεων. | 10.-(1) Καμιά αγωγή ή διαδικασία δεν συνεχίζεται ή αρχίζει εναντίον ΑΠΙ:  (α) οποτεδήποτε μετά τον διορισμό του προσωρινού εκκαθαριστή και κατά τη διάρκεια αυτού, ή  (β) οποτεδήποτε μετά την υποβολή αίτησης για εκκαθάριση και πριν την έκδοση διατάγματος εκκαθάρισης, ή  (γ) από την ημέρα έκδοσης διατάγματος εκκαθάρισης και διορισμού εκκαθαριστή από το Δικαστήριο και κατά τη διάρκεια αυτού,  εκτός μετά από άδεια του Δικαστηρίου και με τέτοιους όρους που το Δικαστήριο δυνατό να επιβάλει. |
|  |  |
|  | (2) Οποιαδήποτε διάθεση περιουσιακών στοιχείων του ΑΠΙ, περιλαμβανομένων και αγώγιμων δικαιωμάτων, και οποιαδήποτε μεταβίβαση μετοχών, ή αλλαγή της υπόστασης των μελών του ΑΠΙ, που γίνεται μετά την έναρξη της εκκαθάρισης είναι άκυρη, εκτός αν το Δικαστήριο διατάξει διαφορετικά: |
|  |  |
|  | Νοείται ότι, το παρόν εδάφιο δεν επηρεάζει τις ενέργειες του εκκαθαριστή ή προσωρινού εκκαθαριστή που διορίζεται με βάση τις πρόνοιες του παρόντος Νόμου ή της άσκησης οποιασδήποτε εξουσίας που του παρέχεται με βάση τον παρόντα Νόμο. |
|  |  |
|  | (3) Οποιαδήποτε κατάσχεση στα χέρια τρίτου, μεσεγγύηση, κατάσχεση ή εκτέλεση που αρχίζει εναντίον περιουσιακών στοιχείων περιλαμβανομένων και αγώγιμων δικαιωμάτων του ΑΠΙ μετά την έναρξη της εκκαθάρισης είναι εξολοκλήρου άκυρη. |
|  |  |
| Επιπτώσεις σε σχέση με συγκεκριμένες συμβάσεις. | 11.-(1) Τα αποτελέσματα της έναρξης διαδικασίας εκκαθάρισης επί -  (α) των συμβάσεων και σχέσεων εργασίας· και  (β) των δικαιωμάτων επί ακινήτου, πλοίου ή αεροσκάφους τα οποία χρήζουν καταχώρησης σε Μητρώο, |
|  |  |
|  | διέπονται από τη νομοθεσία του κράτους-μέλους που διέπει τη σύμβαση εργασίας ή επιτάσσει την τήρηση του Μητρώου, ανάλογα με την περίπτωση, ενώ τα αποτελέσματα τέτοιων μέτρων επί συμβάσεων που παρέχουν δικαίωμα κάρπωσης ακινήτου ή απόκτησης της κυριότητάς του, διέπονται αποκλειστικά από τη νομοθεσία του κράτους-μέλους, στο έδαφος του οποίου βρίσκεται το ακίνητο: |
|  |  |
|  | Νοείται ότι, η άσκηση των δικαιωμάτων κυριότητας ή άλλων δικαιωμάτων επί τίτλων, η ύπαρξη ή μεταβίβαση των οποίων προϋποθέτει την εγγραφή τους σε Μητρώο, λογαριασμό ή κεντρικό σύστημα καταθέσεων, διέπεται από τους νόμους του κράτους-μέλους, στο οποίο τηρείται ή βρίσκεται το Μητρώο, ο λογαριασμός ή το κεντρικό σύστημα καταθέσεων, στο οποίο έχουν εγγραφεί αυτά τα δικαιώματα. |
|  |  |
|  | (2)(α) Τηρουμένων των διατάξεων των άρθρων 70 και 73 του περί Εξυγίανσης Πιστωτικών Ιδρυμάτων και Επενδυτικών Εταιρειών Νόμου, οι συμφωνίες συμψηφισμού διέπονται αποκλειστικά από το δίκαιο που εφαρμόζεται στη σύμβαση η οποία διέπει τις συμφωνίες αυτές. |
|  |  |
|  | (β) Τηρουμένων των διατάξεων των άρθρων 70 και 73 του περί Εξυγίανσης Πιστωτικών Ιδρυμάτων και Επενδυτικών Εταιρειών Νόμου και με την επιφύλαξη του εδαφίου (1) του παρόντος άρθρου, οι συμφωνίες επαναγοράς διέπονται αποκλειστικά από το δίκαιο που εφαρμόζεται στη σύμβαση η οποία διέπει τις συμφωνίες αυτές. |
|  |  |
|  | (γ) Τηρουμένων των διατάξεων του εδαφίου (1), οι συναλλαγές που διενεργούνται στο πλαίσιο του Χρηματιστηρίου Αξιών Κύπρου, διέπονται αποκλειστικά από τους νόμους που εφαρμόζονται στη σύμβαση που διέπει τις εν λόγω συμφωνίες ή τις εν λόγω συναλλαγές. |
|  |  |
| Δικαιώματα τρίτων. | 12.-(1) Τηρουμένων των διατάξεων του εδαφίου (7) του άρθρου 33 του περί Εργασιών Πιστωτικών Ιδρυμάτων Νόμου και της παραγράφου (ιβ) του εδαφίου (1) του άρθρου 22 του παρόντος νόμου, η έναρξη της διαδικασίας εκκαθάρισης δεν επηρεάζει το εμπράγματο δικαίωμα πιστωτή ή οποιουδήποτε άλλου προσώπου, επί κινητών ή ακινήτων περιουσιακών στοιχείων, τα οποία ανήκουν στο υπό εκκαθάριση ΑΠΙ και βρίσκονται στο έδαφος κράτους-μέλους άλλου από τη Δημοκρατία, κατά τη στιγμή της έναρξης της εν λόγω διαδικασίας. |
|  |  |
|  | (2) Τα δικαιώματα που αναφέρονται στο εδάφιο (1) περιλαμβάνουν ιδίως –  (α) το δικαίωμα απευθείας ή μέσω τρίτου, διάθεσης περιουσιακού στοιχείου και ικανοποίησης από το τίμημα ή τις προσόδους του, ιδίως δυνάμει ενεχύρου ή υποθήκης·  (β) το αποκλειστικό δικαίωμα είσπραξης απαίτησης, ιδίως όπου το δικαίωμα αυτό είναι εξασφαλισμένο, είτε με ενέχυρο, αντικείμενο του οποίου είναι η απαίτηση, είτε με εκχώρηση της απαίτησης αυτής·  (γ) το δικαίωμα διεκδίκησης ή επιστροφής του περιουσιακού στοιχείου από οποιονδήποτε που το κατέχει ή το καρπούται αντίθετα προς την επιθυμία του δικαιούχου·  (δ) το εμπράγματο δικαίωμα κάρπωσης περιουσιακού στοιχείου: |
|  |  |
|  | Νοείται ότι, δικαίωμα που εγγράφεται σε Μητρώο και εφαρμόζεται έναντι οποιουδήποτε προσώπου, με βάση, το οποίο είναι δυνατόν να αποκτηθεί εμπράγματο δικαίωμα, κατά την έννοια του εδαφίου (1), θεωρείται εμπράγματο δικαίωμα. |
|  |  |
| Επιφυλάξεις σε σχέση με την κυριότητα.  10(I) του 1994  9(I) του 1995  101(I) του 1999. | 13.-(1) Τηρουμένων του εδαφίου (7) του άρθρου 33 του περί Εργασιών Πιστωτικών Ιδρυμάτων Νόμου και της παραγράφου (ιβ) του εδαφίου (1) του άρθρου 22 του παρόντος νόμου, καθώς και των διατάξεων του περί Πωλήσεως Αγαθών Νόμου - |
|  | (α) η έναρξη της διαδικασίας εκκαθάρισης ΑΠΙ που αγοράζει περιουσιακό στοιχείο δεν επηρεάζει τα δικαιώματα του πωλητή, σ’ ότι αφορά την κυριότητα, εάν κατά την στιγμή της έναρξης της εν λόγω διαδικασίας, το περιουσιακό στοιχείο βρίσκεται στο έδαφος άλλου κράτους-μέλους άλλου από τη Δημοκρατία· |
|  | (β) η έναρξη της διαδικασίας εκκαθάρισης ΑΠΙ που πωλεί περιουσιακό στοιχείο, μετά την παράδοσή του, δεν συνιστά λόγο λύσης ή καταγγελίας της πώλησης και δεν εμποδίζει τον αγοραστή να αποκτήσει την κυριότητα του πωληθέντος στοιχείου, εάν κατά τη στιγμή της έναρξης της εν λόγω διαδικασίας, το περιουσιακό στοιχείο βρίσκεται στο έδαφος κράτους-μέλους άλλου από τη Δημοκρατία. |
|  |  |
| Προστασία τρίτων σε ειδικές περιπτώσεις. | 14. Σε περίπτωση που ΑΠΙ, μετά την έναρξη της διαδικασίας εκκαθάρισης, συνάπτει συμφωνία μέσω της οποίας διατίθενται –  (α) ακίνητο·  (β) πλοίο ή αεροσκάφος που εγγράφεται υποχρεωτικά σε Μητρώο· ή  (γ) κινητές αξίες ή άλλοι τίτλοι ή δικαιώματα σε τίτλους, προϋπόθεση της ύπαρξης ή της μεταβίβασης των οποίων, είναι η εγγραφή σε Μητρώο ή σε λογαριασμό ή όπου τέτοιες αξίες ή τέτοιοι τίτλοι τοποθετούνται σε κεντρικό σύστημα καταθέσεων που τηρείται ή βρίσκεται στη Δημοκρατία ή άλλο κράτος-μέλος,  το κύρος της συμφωνίας διέπεται από τους νόμους του κράτους-μέλους, στο οποίο βρίσκεται το ακίνητο ή το οποίο επιτάσσει την τήρηση των προαναφερθέντων Μητρώων, του λογαριασμού ή του συστήματος. |
|  |  |
|  | ΜΕΡΟΣ V  ΕΚΚΑΘΑΡΙΣΤΕΣ |
|  |  |
| Διορισμός εκκαθαριστή.  64(I) του 2015  197(I) του 2015. | 15.-(1) (α) Ο εκκαθαριστής που συστήνεται από την Κεντρική Τράπεζα και διορίζεται από το Δικαστήριο δυνάμει του εδαφίου (3) του άρθρου 6 είναι πρόσωπο αναγνωρισμένου κύρους, προσόντων και εμπειρίας σε χρηματοπιστωτικά θέματα, όπως εξειδικεύονται σε πολιτική που καταρτίζεται από την Κεντρική Τράπεζα για τον σκοπό αυτό και περαιτέρω είναι εγγεγραμμένος σύμβουλος αφερεγγυότητας δυνάμει του περί Συμβούλων Αφερεγγυότητας Νόμου. |
|  |  |
|  | (β) Η Κεντρική Τράπεζα επιλέγει τον εκκαθαριστή από κατάλογο φυσικών προσώπων που συντάσσεται και τηρείται από την ίδια στη βάση της πολιτικής που αναφέρεται στην παράγραφο (α). |
|  |  |
|  | (γ) Η πολιτική και ο κατάλογος που αναφέρονται στις παραγράφους (α) και (β) δημοσιεύονται στην ιστοσελίδα της Κεντρικής Τράπεζας. |
|  |  |
|  | Νοείται ότι, η Κεντρική Τράπεζα δύναται να συστήσει τον προσωρινό εκκαθαριστή που διορίζεται δυνάμει του άρθρου 16 ως εκκαθαριστή.  Νοείται περαιτέρω ότι, η Κεντρική Τράπεζα δεν δύναται να συστήσει ως εκκαθαριστή οποιοδήποτε πρόσωπο που υπηρέτησε στο διοικητικό συμβούλιο του ΑΠΙ για οποιαδήποτε περίοδο κατά τη διάρκεια ενός (1) έτους πριν τον διορισμό. |
|  |  |
|  | (2) Η προσκόμιση επικυρωμένου αντιγράφου της απόφασης διορισμού εκκαθαριστή πιστωτικού ιδρύματος που συστάθηκε σε κράτος μέλος άλλο από τη Δημοκρατία, το οποίο διατηρεί υποκατάστημα στη Δημοκρατία, ή η βεβαίωση από την αρμόδια αρχή άλλου κράτους-μέλους του διορισμού του προσώπου αυτού, αποτελεί ικανοποιητική απόδειξη και δεν απαιτείται οποιαδήποτε άλλη διατύπωση. |
|  |  |
|  | (3) Οι εξουσίες και αρμοδιότητες του εκκαθαριστή διέπονται από τις σχετικές διατάξεις του περί Εταιρειών Νόμου, οι οποίες εφαρμόζονται κατ’ αναλογία και περιλαμβάνουν οποιεσδήποτε εξουσίες και αρμοδιότητες ανατίθενται στον προσωρινό εκκαθαριστή δυνάμει του παρόντος Νόμου. |
|  |  |
| Διορισμός προσωρινού εκκαθαριστή. | 16.-(1) Η Κεντρική Τράπεζα δύναται να διορίζει προσωρινό εκκαθαριστή στις ακόλουθες περιπτώσεις -  (α) πριν την υποβολή αίτησης στο Δικαστήριο για εκκαθάριση δυνάμει του εδαφίου (2) του άρθρου 6, νοουμένου ότι πληρούνται οι προϋποθέσεις που καθορίζονται στο εδάφιο (1) αυτού, ή  (β) οποτεδήποτε μετά την υποβολή αίτησης στο Δικαστήριο για εκκαθάριση δυνάμει του εδαφίου (2) του άρθρου 6 αλλά πριν την έκδοση διατάγματος εκκαθάρισης: |
|  |  |
|  | Νοείται ότι, σε περίπτωση που η αίτηση για εκκαθάριση δεν υποβληθεί από την Κεντρική Τράπεζα εντός εβδομήντα πέντε (75) ημερών από την ημέρα διορισμού του προσωρινού εκκαθαριστή με βάση την παράγραφο (α), τερματίζεται αυτοδικαίως ο διορισμός του προσωρινού εκκαθαριστή κατά τη λήξη της εν λόγω περιόδου. |
|  |  |
|  | (2) Σε εξαιρετικές περιστάσεις, η προθεσμία που αναφέρεται στην επιφύλαξη του εδαφίου (1) δύναται να παραταθεί κατά δύο (2) μήνες. |
|  |  |
|  | (3) Η Κεντρική Τράπεζα επιλέγει τον προσωρινό εκκαθαριστή από κατάλογο φυσικών προσώπων που συντάσσεται δυνάμει του εδαφίου (1) του άρθρου 15. |
|  |  |
|  | Νοείται ότι, η Κεντρική Τράπεζα δεν δύναται να διορίσει ως προσωρινό εκκαθαριστή οποιοδήποτε πρόσωπο που υπηρέτησε στο διοικητικό συμβούλιο του ΑΠΙ για οποιαδήποτε περίοδο κατά τη διάρκεια ενός (1) έτους πριν τον διορισμό. |
|  |  |
|  | (4) Χωρίς επηρεασμό της επιφύλαξης του εδαφίου (1), ο προσωρινός εκκαθαριστής διατηρεί τη θέση του μέχρι τον διορισμό εκκαθαριστή από το Δικαστήριο ή την απόρριψη από το Δικαστήριο της αίτησης για εκκαθάριση που υποβάλλεται δυνάμει του εδαφίου (2) του άρθρου 6. |
|  |  |
|  | (5) Ο προσωρινός εκκαθαριστής δύναται να παραιτηθεί ή να παυθεί οποτεδήποτε από την Κεντρική Τράπεζα:  Νοείται ότι, ο προσωρινός εκκαθαριστής που έχει παραιτηθεί ή παυθεί δύναται να παραμείνει στη θέση του μέχρι το διορισμό αντικαταστάτη από την Κεντρική Τράπεζα εφόσον η Κεντρική Τράπεζα το θεωρήσει αναγκαίο. |
|  |  |
| 43(I) του 2004  100(I) του 2011  17(I) του 2016  145(I) του 2017. | (6) Ο διορισμός προσωρινού εκκαθαριστή δεν αποτελεί λόγο για καταγγελία, αναστολή ή αποχώρηση από σύμβαση από μέρους του αντισυμβαλλομένου ή γεγονός που συνεπάγεται εκτέλεση κατά την έννοια του περί των Συμφωνιών Παροχής Χρηματοοικονομικής Εξασφάλισης Νόμου, μέχρι την πώληση των εργασιών του ΑΠΙ ή την ενεργοποίηση του Ταμείου Εγγύησης Καταθέσεων υπό τον όρο ότι εξακολουθούν να τηρούνται οι ουσιαστικές υποχρεώσεις δυνάμει της σύμβασης, μεταξύ των οποίων οι υποχρεώσεις πληρωμής και παράδοσης και η παροχή εξασφάλισης. |
|  |  |
| Γενικές εξουσίες και καθήκοντα προσωρινού εκκαθαριστή. | 17.-(1) Τηρουμένων των προνοιών του παρόντος Νόμου, ο προσωρινός εκκαθαριστής έχει τις ακόλουθες εξουσίες και καθήκοντα: |
|  | (α) να διαχειρίζεται και προστατεύει τα περιουσιακά στοιχεία, περιλαμβανομένων αρχείων, βιβλίων, λογισμικών συστημάτων, καθώς και αγώγιμα δικαιώματα του ΑΠΙ·  (β) να επαληθεύει τις επιλέξιμες καταθέσεις·  (γ) να χρησιμοποιεί τα διαθέσιμα χρηματοδοτικά μέσα του ΑΠΙ και να παρέχει υποστήριξη στο ΣΕΚ για την αποπληρωμή των καλυπτόμενων καταθέσεων δυνάμει του περί Συστήματος Εγγύησης των Καταθέσεων και Εξυγίανσης Πιστωτικών και Άλλων Ιδρυμάτων Νόμου και των εκδιδόμενων δυνάμει αυτού Κανονισμών·  (δ) να διαθέτει ή πωλεί οποιαδήποτε περιουσιακά στοιχεία του ΑΠΙ στο βαθμό που απαιτείται για σκοπούς αποπληρωμής των καλυπτόμενων καταθέσεων·  (ε) να μεταβιβάζει οποιαδήποτε περιουσιακά στοιχεία, δικαιώματα και/ή υποχρεώσεις του υπό εκκαθάριση ΑΠΙ μέσω πώλησης εργασιών δυνάμει του άρθρου 32, με σκοπό τη διασφάλιση της πρόσβασης των καταθετών στις καταθέσεις τους κατά τα προβλεπόμενα στο Μέρος VII·  (στ) να επαληθεύει, με βάση τις εγγραφές στα βιβλία και στοιχεία του ΑΠΙ καθώς και με κάθε άλλο έγγραφο αποδεικτικό μέσο, τα περιουσιακά στοιχεία πελατών, σε υλική ή άυλη μορφή, που κατέχει άμεσα ή έμμεσα το ΑΠΙ, καθώς και το περιεχόμενο των τραπεζικών θυρίδων, τα οποία αποχωρίζονται από την προς διανομή εταιρική περιουσία και αποδίδονται στους δικαιούχους τους, εκτός αν –  (i) έχει συσταθεί επ’ αυτών ενέχυρο, οπότε παραδίδονται στον ενεχυρούχο δανειστή· ή  (ii) υφίσταται απαίτηση του ΑΠΙ κατά των δικαιούχων, οπότε συμψηφίζονται οι αντίθετες ομοειδείς απαιτήσεις·  και  (ζ) να ασκεί οποιεσδήποτε άλλες εξουσίες που δύναται να ασκήσει ο εκκαθαριστής τις οποίες η Κεντρική Τράπεζα θεωρεί απαραίτητες αναγκαίες ή σκόπιμες για την επίτευξη των στόχων της εκκαθάρισης. |
|  |  |
|  | (2) Η Κεντρική Τράπεζα δύναται να περιορίζει τις εξουσίες και καθήκοντα του προσωρινού εκκαθαριστή οποτεδήποτε με σχετική απόφαση. |
|  |  |
| Έλεγχος και εποπτεία των εξουσιών και καθηκόντων του προσωρινού εκκαθαριστή. | 18.-(1) Η άσκηση από τον προσωρινό εκκαθαριστή των εξουσιών που του παρέχονται και η εκτέλεση των καθηκόντων που του ανατίθενται δυνάμει του άρθρου 17 υπόκειται στον έλεγχο και την εποπτεία της Κεντρικής Τράπεζας. |
|  |  |
|  | (2) Η Κεντρική Τράπεζα δύναται να δίδει οδηγίες προς τον προσωρινό εκκαθαριστή αναφορικά με τους κατάλληλους τρόπους επίτευξης των στόχων της εκκαθάρισης, την εκτέλεση των καθηκόντων και την άσκηση των εξουσιών του και ο προσωρινός εκκαθαριστής έχει υποχρέωση να συμμορφώνεται με αυτές. |
|  |  |
|  | (3) Αν ο προσωρινός εκκαθαριστής δεν εκτελεί πιστά τα καθήκοντά και τις εξουσίες του σύμφωνα με τις απαιτήσεις του παρόντος Νόμου και τις οδηγίες της Κεντρικής Τράπεζας, ή στην περίπτωση που υποβληθεί παράπονο στην Κεντρική Τράπεζα από οποιοδήποτε πιστωτή ή συνεισφορέα αναφορικά με αυτά, η Κεντρική Τράπεζα εξετάζει το θέμα και λαμβάνει μέτρα όπως ήθελε θεωρήσει σκόπιμο. |
|  |  |
|  | (4) Ο προσωρινός εκκαθαριστής υποχρεούται να υποβάλει έκθεση στην Κεντρική Τράπεζα εντός χρονικής προθεσμίας που τίθεται για οποιοδήποτε θέμα ήθελε απαιτήσει η Κεντρική Τράπεζα, περιλαμβανομένης κατάστασης εισπράξεων και πληρωμών του υπό εκκαθάριση ΑΠΙ, η οποία βεβαιώνεται με δήλωση στον καθορισμένο από τον έφορο εταιρειών τύπο, ήτοι τα παραρτήματα που αφορούν το εγχειρίδιο ιδιωτών διαχειριστών/εκκαθαριστών που αναρτημένα στην ιστοσελίδα του εφόρου εταιρειών, Έντυπο αριθμός 7 με τίτλο «Λογαριασμός Εισπράξεων και Πληρωμών Εκκαθαριστή» και Έντυπο αριθμός 8 με τίτλο «Ένορκη δήλωση που επαληθεύει το λογαριασμό εκκαθαριστή» όπως εκάστοτε διορθώνονται, τροποποιούνται ή αντικαθίστανται. |
|  |  |
|  | (5) Όλα τα χρήματα που εισπράττονται από τον προσωρινό εκκαθαριστή θα κατατίθενται από αυτόν σε λογαριασμό με την Κεντρική Τράπεζα ή σε άλλο λογαριασμό με πιστωτικό ίδρυμα όπως ήθελε καθορίσει η Κεντρική Τράπεζα. |
|  |  |
| Δήλωση υποθέσεων του ΑΠΙ. | 19.-(1) Όταν διοριστεί προσωρινός εκκαθαριστής ή εκκαθαριστής, καταρτίζεται και υποβάλλεται στον προσωρινό εκκαθαριστή ή στον εκκαθαριστή, ανάλογα με την περίπτωση, δήλωση στον καθορισμένο από τον έφορο εταιρειών τύπο όπως προβλέπεται στο εδάφιο (1) του άρθρου 224 του περί Εταιρειών Νόμου, ως προς τις υποθέσεις του ΑΠΙ που βεβαιώνεται από ένορκη δήλωση, και περιλαμβάνει λεπτομέρειες των περιουσιακών στοιχείων, χρεών και υποχρεώσεων του ΑΠΙ, περιλαμβανομένων εκτός ισολογισμού και/ή ενδεχόμενων υποχρεώσεων, τα ονόματα, διαμονή πιστωτών του, τις εξασφαλίσεις που κατέχονται από αυτούς αντίστοιχα, τις ημερομηνίες που παραχωρήθηκαν αντίστοιχα και τέτοιες περαιτέρω ή άλλες πληροφορίες που δυνατό να καθοριστούν ή που ο προσωρινός εκκαθαριστής ή ο εκκαθαριστής, ανάλογα με τη περίπτωση, δυνατό να απαιτήσει. |
|  |  |
|  | (2) Η δήλωση υποβάλλεται και βεβαιώνεται με ένορκη δήλωση από ένα ή περισσότερα από τα πρόσωπα που κατά τους τελευταίους 12 μήνες πριν την ημερομηνία διορισμού του προσωρινού εκκαθαριστή ή του εκκαθαριστή, ανάλογα με την περίπτωση, ήταν μέλη του διοικητικού οργάνου ή ανώτατα διοικητικά στελέχη του ΑΠΙ, ή ειδικός διαχειριστής του ΑΠΙ που διορίζεται δυνάμει του άρθρου 46 του περί Εξυγίανσης Πιστωτικών Ιδρυμάτων και Επενδυτικών Εταιρειών Νόμου. |
|  |  |
|  | (3) Η δήλωση υποβάλλεται εντός δεκατεσσάρων (14) ημέρων από την ημερομηνία διορισμού του προσωρινού εκκαθαριστή ή του εκκαθαριστή, ανάλογα με την περίπτωση, ή εντός τέτοιας χρονικής προθεσμίας που ο προσωρινός εκκαθαριστής ή ο εκκαθαριστής, ανάλογα με την περίπτωση, ή η Κεντρική Τράπεζα δυνατό για ειδικούς λόγους, να ορίσει. |
|  |  |
|  | (4) Οποιοδήποτε πρόσωπο καταρτίζει κατάσταση και δήλωση όπως προνοείται στο παρόν άρθρο δικαιούται, και πληρώνεται από τον προσωρινό εκκαθαριστή ή τον εκκαθαριστή, ανάλογα με την περίπτωση, από το ενεργητικό του ΑΠΙ τέτοια έξοδα και δαπάνες που έχουν προκύψει κατά την προετοιμασία και κατάρτιση της δήλωσης υποθέσεων και της ένορκης δήλωσης, όπως ο προσωρινός εκκαθαριστής ή ο εκκαθαριστής, ανάλογα με την περίπτωση, κρίνει εύλογα. |
|  |  |
|  | (5) Αν οποιοδήποτε πρόσωπο, χωρίς εύλογη αιτία, παραλείπει να συμμορφωθεί με τις απαιτήσεις του άρθρου αυτού, θα είναι ένοχο αδικήματος και θα υπόκειται σε χρηματική ποινή που δεν υπερβαίνει τις πενήντα χιλιάδες (50.000) ευρώ και χίλια (1.000) ευρώ για κάθε ημέρα στη διάρκεια της οποίας συνεχίζεται η παράλειψη. |
|  |  |
|  | (6) Ο προσωρινός εκκαθαριστής ή ο εκκαθαριστής, ανάλογα με την περίπτωση, δικαιούται από καιρό σε καιρό να προβαίνει σε προσωπικές συνεντεύξεις με οποιοδήποτε πρόσωπο που αναφέρεται στο εδάφιο (2) για σκοπούς διερεύνησης των υποθέσεων του ΑΠΙ, και κάθε τέτοιο πρόσωπο υποχρεούται να παρίσταται σε τέτοιο χρόνο και τόπο όπως θα καθορίσει ο προσωρινός εκκαθαριστής ή ο εκκαθαριστής και να δώσει στον προσωρινό εκκαθαριστή ή στον εκκαθαριστή, ανάλογα με την περίπτωση, όλες τις πληροφορίες που δυνατό να απαιτήσει. |
|  |  |
| Τήρηση βιβλίων και υποβολή έκθεσης από προσωρινό εκκαθαριστή. | 20.-(1) Ο προσωρινός εκκαθαριστής τηρεί κατάλληλα βιβλία με τις πράξεις του και μεριμνά να γίνονται καταχωρήσεις τέτοιων θεμάτων όπως ήθελε ειδικά καθορίσει η Κεντρική Τράπεζα. |
|  | (2) Ο προσωρινός εκκαθαριστής υποχρεούται μόλις είναι πρακτικά δυνατό αλλά όχι αργότερα από τριάντα (30) ημέρες μετά από την ημερομηνία έκδοσης διατάγματος εκκαθάρισης και διορισμού εκκαθαριστή ΑΠΙ από το Δικαστήριο, να καταρτίσει και να υποβάλει στον εκκαθαριστή, έκθεση ως προς τις ενέργειες του αναφορικά με τις υποθέσεις του ΑΠΙ, η οποία βεβαιώνεται από ένορκη δήλωση του, και περιλαμβάνει περίληψη στον καθορισμένο από τον έφορο εταιρειών τύπο εισπράξεων και πληρωμών του υπό εκκαθάριση ΑΠΙ κατά τη διάρκεια του διορισμού του, ήτοι η Έκθεση περιουσιακής κατάστασης της εταιρείας (Έντυπα ΗΕ39 και ΗΕ40) και λογαριασμός εισπράξεων και πληρωμών (Έντυπο ΗΕ37), όπως εκάστοτε διορθώνονται, τροποποιούνται ή αντικαθίστανται, και οποιεσδήποτε πληροφορίες που δυνατό να καθοριστούν από την Κεντρική Τράπεζα ή που ο εκκαθαριστής δυνατό να απαιτήσει. |
|  |  |
| Επιτροπή επιθεώρησης. | 21.-(1) Όταν έχει εκδοθεί διάταγμα εκκαθάρισης ΑΠΙ από το Δικαστήριο, αποτελεί καθήκον του εκκαθαριστή, εντός εξήντα (60) ημερών από την έκδοση του διατάγματος του Δικαστηρίου που τον διορίζει εκκαθαριστή, να συγκαλεί και προεδρεύει ξεχωριστών συνελεύσεων των πιστωτών και συνεισφορέων του ΑΠΙ για το διορισμό επιτροπής επιθεώρησης. |
|  |  |
|  | (2) Αποτελεί καθήκον των ξεχωριστών συνελεύσεων των πιστωτών και συνεισφορέων που συγκαλούνται από τον εκκαθαριστή μεταξύ άλλων για την εγκαθίδρυση επιτροπής επιθεώρησης δυνάμει του εδαφίου (1), να βοηθήσουν την επιτροπή επιθεώρησης και τον εκκαθαριστή και να επιβλέψουν την άσκηση των λειτουργιών που τους ανατίθενται από ή σύμφωνα με τον Νόμο αυτό. |
|  |  |
|  | (3) Οι εξουσίες ή τα καθήκοντα της επιτροπής επιθεώρησης είναι τα ακόλουθα, εκτός αν άλλως καθορισθεί από το Δικαστήριο: |
|  |  |
|  | (α) η έγκριση έγερσης αγωγών ή υπεράσπισης του ΑΠΙ σε δικαστικές διαδικασίες που αφορούν το ΑΠΙ·  (β) η άσκηση οποιωνδήποτε εξουσιών δυνάμει του άρθρου 233 του περί Εταιρειών Νόμου·  (γ) η διενέργεια κλήσεων δυνάμει των διατάξεων της παραγράφου (δ) του άρθρου 259 του περί Εταιρειών Νόμου· |
|  |  |
|  | (δ) η απαίτηση όπως ο εκκαθαριστής υποβάλει στην επιτροπή επιθεώρησης, έκθεση των διαδικασιών εκκαθάρισης και λογαριασμούς της εκκαθάρισης σε τέτοια χρονικά διαστήματα, ως ήθελε καθορίσει·  (ε) η απαίτηση όπως οι λογαριασμοί του εκκαθαριστή ελεγχθούν από ανεξάρτητους λογιστές:  Νοείται ότι, το Δικαστήριο δύναται να δώσει οποιεσδήποτε πρόσθετες εξουσίες ή να περιορίσει τις εξουσίες της επιτροπής επιθεώρησης. |
|  |  |
| Εφαρμογή του περί Εταιρειών Νόμου. | 22.-(1) Τηρουμένων των διατάξεων του παρόντος Νόμου και υπό την επιφύλαξη του εδαφίου (2), η διαδικασία της εκκαθάρισης ΑΠΙ μετά την έκδοση διατάγματος εκκαθάρισης από το Δικαστήριο και τα αποτελέσματά της, διέπονται από τις σχετικές διατάξεις του περί Εταιρειών Νόμου που αφορούν στην εκκαθάριση από το Δικαστήριο, οι οποίες εφαρμόζονται κατ’ αναλογία και αφορούν ιδιαίτερα- |
|  |  |
|  | (α) την άσκηση και τον έλεγχο των εξουσιών του εκκαθαριστή· |
|  |  |
|  | (β) την τήρηση βιβλίων και έλεγχο των λογαριασμών εκκαθαριστή· |
|  |  |
|  | (γ) τον έλεγχο εκκαθαριστών από τον επίσημο παραλήπτη· |
|  |  |
|  | (ε) τις συνελεύσεις πιστωτών και συνεισφορέων και τη σύνθεση και διαδικασία επιτροπής επιθεώρησης·  (στ) τα αποτελέσματα της διαδικασίας εκκαθάρισης σε ατομικές διώξεις πιστωτών, με εξαίρεση τα αποτελέσματα από υποθέσεις που εκκρεμούν ενώπιον Δικαστηρίου αναφορικά με στοιχεία ενεργητικού ή δικαιώματα που έχει απεκδυθεί το ΑΠΙ που συστάθηκε στη Δημοκρατία, τα οποία ρυθμίζονται από τη νομοθεσία του κράτους μέλους, στο οποίο εκκρεμεί η δίκη·  (ζ) τις απαιτήσεις που εγείρονται μετά την έναρξη της διαδικασίας εκκαθάρισης, εναντίον του ΑΠΙ που συστάθηκε στη Δημοκρατία και τον τρόπο, με τον οποίο αυτά αναγνωρίζονται στον ισολογισμό του ΑΠΙ που συστάθηκε στη Δημοκρατία·  (η) τους κανόνες που διέπουν την υποβολή, επαλήθευση και αποδοχή των απαιτήσεων·  (θ) τους όρους και τα αποτελέσματα της ολοκλήρωσης της διαδικασίας εκκαθάρισης·  (ι) τα δικαιώματα των πιστωτών μετά την ολοκλήρωση της διαδικασίας εκκαθάρισης·  (ια) τον καταλογισμό των εξόδων και των δαπανών της διαδικασίας εκκαθάρισης· |
|  |  |
|  | (ιβ) τους κανονισμούς που καθιστούν άκυρες, ακυρώσιμες ή ανενεργές τις επιβλαβείς για το σύνολο των πιστωτών συμφωνίες, εκτός εάν το πρόσωπο που ωφελήθηκε από συμφωνία επιβλαβή για το σύνολο των πιστωτών αποδείξει ότι –  (i) η εν λόγω συμφωνία διέπεται από τη νομοθεσία κράτους-μέλους άλλου από τη Δημοκρατία, και  (ii) η νομοθεσία αυτή δεν προβλέπει, στη συγκεκριμένη περίπτωση, προσβολή της συμφωνίας· |
|  | (ιγ) πράξεις που λογίζονται δόλια προτίμηση και τις υποχρεώσεις και δικαιώματα ορισμένων προσώπων που έτυχαν δόλιας προτίμησης: |
|  | Νοείται ότι ο περί Εταιρειών Νόμος εφαρμόζεται στο μέτρο που δεν αντίκειται στις πρόνοιες του παρόντος Νόμου και μόνο κατ’ αναλογία προς αυτές. |
|  |  |
|  | (2) Οι διατάξεις του περί Εταιρειών Νόμου που αφορούν στην εκούσια εκκαθάριση (άρθρα 261 έως 292) και/ή στην εκκαθάριση με την εποπτεία Δικαστηρίου (άρθρα 293 έως 297) καθώς και τα άρθρα 209 έως 225 του περί Εταιρειών Νόμου δεν εφαρμόζονται σε περίπτωση εκκαθάρισης ΑΠΙ. |
|  |  |
| Άσκηση εξουσιών προσωρινού εκκαθαριστή και εκκαθαριστή σε κράτη-μέλη. | 23.-(1) Κατά την άσκηση των εξουσιών τους, ο προσωρινός εκκαθαριστής και ο εκκαθαριστής τηρούν το δίκαιο του κράτους-μέλους στο οποίο προτίθενται να ενεργήσουν, ιδίως σε ό,τι αφορά τις διαδικασίες ρευστοποίησης των περιουσιακών στοιχείων και ενημέρωσης των εργαζομένων:  Νοείται ότι, οι εξουσίες αυτές δεν μπορούν να περιλαμβάνουν την εξουσία λήψης απόφασης επί νομικής διαδικασίας ή διαφοράς. |
|  |  |
|  | (2) Κατά την άσκηση των εξουσιών του δυνάμει του εδαφίου (1), ο εκκαθαριστής δύναται να ορίσει πρόσωπα για να τον εκπροσωπούν ή να ενεργούν εκ μέρους και για λογαριασμό του, είτε στη Δημοκρατία, είτε σε άλλο κράτος-μέλος. |
|  |  |
| Αμοιβή προσωρινών εκκαθαριστών και εκκαθαριστών. | 24.-(1) Ο προσωρινός εκκαθαριστής λαμβάνει αμοιβή η οποία καθορίζεται από την Κεντρική Τράπεζα με βάση τους πιο κάτω κανόνες: |
|  |  |
|  | (α) ως ποσοστό της αξίας των περιουσιακών στοιχείων του υπό εκκαθάριση ΑΠΙ·  (β) ανάλογα με τον χρόνο που εύλογα απαιτείται από τον εκκαθαριστή για την εκτέλεση των καθηκόντων του. |
|  |  |
|  | (2) Η Κεντρική Τράπεζα αποφασίζει τη βάση δυνάμει της οποίας καθορίζεται η αμοιβή του προσωρινού εκκαθαριστή όπως αναφέρεται στο εδάφιο (1) και σε περίπτωση που καθορίζεται ως ποσοστό, το ύψος του ποσοστού που εφαρμόζεται, λαμβάνοντας υπόψη τα ακόλουθα:  (α) την πολυπλοκότητα της υπόθεσης·  (β) την αποτελεσματικότητα με την οποία ο εκκαθαριστής εκτελεί τα καθήκοντα του·  (γ) την αξία και τη φύση των περιουσιακών στοιχείων τα οποία πρέπει να διαχειριστεί ο εκκαθαριστής·  (δ) τον αριθμό και τα χαρακτηριστικά των πιστωτών. |
|  |  |
|  | (3) Σε περίπτωση που διορίζεται πέραν του ενός προσώπου ως προσωρινός εκκαθαριστής, η αμοιβή δυνάμει των εδαφίων (1) και (2) διανέμεται μεταξύ τους σε τέτοια αναλογία όπως θα καθορίσει η Κεντρική Τράπεζα. |
|  |  |
|  | (4) Ο εκκαθαριστής λαμβάνει αμοιβή η οποία θα καθορίζεται από το Δικαστήριο μετά από εισήγηση της Κεντρικής Τράπεζας, η οποία γίνεται με βάση τους κανόνες που αναφέρονται στα εδάφια (1) και (2). |
|  |  |
|  | (5) Η αμοιβή του εκκαθαριστή και του προσωρινού εκκαθαριστή και τα έξοδα διαδικασίας καταβάλλονται από το υπό εκκαθάριση ΑΠΙ με βάση τη σειρά προτεραιότητας απαιτήσεων που προβλέπεται στο άρθρο 31. |
|  |  |
| Ευθύνη των εκκαθαριστών και προσωρινών εκκαθαριστών. | 25. Ο προσωρινός εκκαθαριστής ή ο εκκαθαριστής δύναται να καταστεί υπεύθυνος μόνο σε περίπτωση δόλου ή βαριάς αμέλειας. δεν υπέχει οποιαδήποτε ευθύνη απολύτως για τα χρέη του υπό εκκαθάριση ΑΠΙ τα οποία δημιουργήθηκαν πριν τον διορισμό του. |
|  |  |
| Παραλείψεις στον διορισμό εκκαθαριστή. | 26. Οι πράξεις του προσωρινού εκκαθαριστή ή του εκκαθαριστή είναι έγκυρες ανεξάρτητα από οποιεσδήποτε παραλείψεις στο διορισμό του ή τα προσόντα του που δυνατό να ανακαλυφθούν αργότερα.  Νοείται ότι ακύρωση διορισμού του προσωρινού εκκαθαριστή ή του εκκαθαριστή δεν συμπαρασύρει σε ακυρότητα πράξεις του ή της Κεντρικής Τράπεζας που διενεργήθηκαν δυνάμει του παρόντος Νόμου. |
|  |  |
| Παραίτηση, παύση και απαλλαγή εκκαθαριστή. | 27.-(1) Εκκαθαριστής ο οποίος διορίστηκε από το Δικαστήριο μπορεί να παραιτηθεί με ειδοποίηση στο Δικαστήριο και κοινοποίηση στην Κεντρική Τράπεζα, ή όταν δειχθεί αιτία, να παυθεί από το Δικαστήριο. |
|  |  |
|  | (2) Σε περίπτωση κένωσης θέσης του εκκαθαριστή από παύση, παραίτηση ή θάνατο αυτή θα πληρείται από το Δικαστήριο. |
|  |  |
|  | (3) Ο εκκαθαριστής εκτελεί τα καθήκοντά του μέχρι τον χρόνο που απαλλάσσεται από αυτά με διάταγμα από το Δικαστήριο. |
|  |  |
|  | (4) Διάταγμα του Δικαστηρίου που απαλλάσσει τον εκκαθαριστή, τον απαλλάσσει από κάθε ευθύνη σχετικά με οποιαδήποτε πράξη ή παράλειψη που έγινε από αυτόν κατά τη διαχείριση των υποθέσεων του ΑΠΙ ή διαφορετικά σε σχέση με τη συμπεριφορά του ως εκκαθαριστή, αλλά το διάταγμα αυτό δύναται να ανακληθεί αν αποδειχτεί ότι λήφθηκε με δόλο ή αποσιώπηση ή απόκρυψη οποιουδήποτε ουσιώδους γεγονότος. |
|  |  |
|  | ΜΕΡΟΣ VΙ  ΔΙΑΛΥΣΗ ΚΑΙ ΚΑΤΑΤΑΞΗ ΑΠΑΙΤΗΣΕΩΝ |
|  |  |
| Διάλυση ΑΠΙ. | 28.-(1) Τηρουμένης της παραγράφου (β) και του εδαφίου (2), όταν οι υποθέσεις ΑΠΙ έχουν πλήρως εκκαθαριστεί, το Δικαστήριο, μετά από αίτηση του εκκαθαριστή εκδίδει διάταγμα για τη διάλυση του ΑΠΙ από την ημερομηνία του διατάγματος και το ΑΠΙ ακολούθως διαλύεται. |
|  |  |
|  | (β) Σε περίπτωση εκκαθάρισης του Οργανισμού Χρηματοδότησης Στέγης ως διέπεται από τον περί Οργανισμού Χρηματοδοτήσεως Στέγης Νόμο, διάλυση πραγματοποιείται δυνάμει νόμου που ψηφίζεται για τον σκοπό αυτό. |
|  |  |
|  | (2) ΑΠΙ που συστήνεται στη Δημοκρατία που είναι ΑΠΙ με υποχρεώσεις καλυμμένων ομολόγων δε διαλύεται προτού η Κεντρική Τράπεζα τερματίσει το διορισμό ειδικού διαχειριστή σύμφωνα με το εδάφιο (1) του άρθρου 71 του περί της Έκδοσης και Δημόσιας Εποπτείας Καλυμμένων Ομολόγων και για Συναφή Θέματα Νόμου και γνωστοποιήσει την απόφαση αυτού του τερματισμού σύμφωνα με το εδάφιο (2) του ιδίου άρθρου. |
|  |  |
|  | (2) Αντίγραφο του διατάγματος παραδίδεται από τον εκκαθαριστή:  (α) αμέσως στο τμήμα αφερεγγυότητας του Υπουργείου Ενέργειας, Εμπορίου και Βιομηχανίας· και  (β) μέσα σε δεκατέσσερις (14) ημέρες από την ημερομηνία έκδοσης του διατάγματος για εγγραφή στον έφορο. |
|  |  |
| Επαλήθευση απαιτήσεων. | 29. Σε οποιαδήποτε εκκαθάριση ΑΠΙ, με επιφύλαξη του άρθρου 30(2), οι πρόνοιες των άρθρων 298 και 298Α του περί Εταιρειών Νόμου αναφορικά με την υποβολή απαιτήσεων και επαλήθευση χρεών εφαρμόζονται. |
|  |  |
| Συμψηφισμός. | 30.-(1) Τηρουμένων των διατάξεων του παρόντος Νόμου, του άρθρου 33(7) του περί Εργασιών Πιστωτικών Ιδρυμάτων Νόμου και της παραγράφου (ιβ) του εδαφίου (1) του άρθρου 22 του παρόντος νόμου και σε περίπτωση που το ΑΠΙ είναι ΑΠΙ με υποχρεώσεις καλυμμένων ομολόγων, των διατάξεων του περί της Έκδοσης και Δημόσιας Εποπτείας Καλυμμένων Ομολόγων και για Συναφή Θέματα Νόμου, η έναρξη διαδικασίας εκκαθάρισης δεν επηρεάζει το δικαίωμα πιστωτή να ζητήσει το συμψηφισμό της απαίτησής του με την απαίτηση του ΑΠΙ, εφόσον ο συμψηφισμός αυτός επιτρέπεται από τη σύμβαση που έχει συναφθεί μεταξύ του πιστωτή και του ΑΠΙ. |
|  |  |
|  | (2) Τηρουμένου του εδαφίου (3) σε περίπτωση εκκαθάρισης ΑΠΙ, εφαρμόζονται οι πρόνοιες του άρθρου 298B του περί Εταιρειών Νόμου. |
|  |  |
|  | (3) Ο συμψηφισμός δυνάμει των εδαφίων (1) και (2) του παρόντος άρθρου δεν εφαρμόζεται σε – |
|  |  |
|  | (α) υποχρεώσεις που περιγράφονται στις παραγράφους (ι) μέχρι (ιδ) του εδαφίου (1) του άρθρου 31·  (β) υποχρεώσεις που μεταβιβάζονται ως μέρος της πώλησης εργασιών κατά τα προβλεπόμενα στο εδάφιο (1) του άρθρου 32. |
|  |  |
| Προτεραιότητα απαιτήσεων. | 31.-(1) Σε περίπτωση εκκαθάρισης ΑΠΙ, πληρώνονται κατά προτεραιότητα χρέη ή απαιτήσεις εξασφαλισμένες με επιβάρυνση στο ενεργητικό του ΑΠΙ μέχρι του ποσού που προκύπτει από τη ρευστοποίηση της εξασφάλισης ή η εξασφάλιση παραδίδεται στο δικαιούχο πιστωτή:  Νοείται ότι, τα έξοδα που είναι αναγκαία για την ρευστοποίηση εξασφαλίσεων θα τυγχάνουν προτεραιότητας έναντι της απαίτησης του πιστωτή με βάση τέτοια εξασφάλιση.  (2) Τα υπόλοιπα χρέη και απαιτήσεις θα πληρώνονται με την ακόλουθη σειρά προτεραιότητας:  (α) αναγκαία και εύλογα έξοδα του εκκαθαριστή ή προσωρινού εκκαθαριστή, συμπεριλαμβανομένων επαγγελματικών εξόδων κατά την εφαρμογή των διατάξεων της εκκαθάρισης∙  (β) Τα ακόλουθα με την ίδια σειρά προτεραιότητας:  (i) όλοι οι τοπικοί, κυβερνητικοί φόροι και τέλη που οφείλονται από το ΑΠΙ τη σχετική ημερομηνία, τα οποία κατέστησαν οφειλόμενα και πληρωτέα μέσα σε δώδεκα μήνες αμέσως πριν από εκείνη την ημερομηνία, και σε περίπτωση βεβαιωμένων φόρων, που δεν υπερβαίνουν συνολικά βεβαίωση για ένα έτος·  (ii) οφειλόμενες αποδοχές μισθωτού, υπαλλήλου, υπηρέτη, τεχνίτη ή εργάτη και οποιαδήποτε ποσά ή άλλα ωφελήματα τέτοιο προσώπου που απορρέουν από συμφωνία ή εργασιακή σχέση την οποία το ΑΠΙ ως εργοδότης δεν έχει καταβάλει ή οφείλει να καταβάλει, όπως προνοείται στις παραγράφους (β), (γ), (δ) των εδαφίων (1) και (2) του άρθρου 300 του περί Εταιρειών Νόμου ∙  (γ) απαίτηση από την αρχή εξυγίανσης και το Ταμείο Εξυγίανσης που προνοείται στην παράγραφο (β) του εδαφίου (7) του άρθρου 45 των περί Εξυγίανσης Πιστωτικών Ιδρυμάτων και Επενδυτικών Εταιρειών Νόμου και των διατάξεων του Άρθρου 22, παράγραφος 6, του Κανονισμού (ΕΕ) αριθ. 806/2014∙  (δ) Τα ακόλουθα με την ίδια σειρά προτεραιότητας:   1. απαιτήσεις που απορρέουν από χρηματοδότηση ή πιστώσεις που παραχωρήθηκαν στο υπό εκκαθάριση ΑΠΙ μετά το διορισμό του εκκαθαριστή ή προσωρινού εκκαθαριστή, 2. απαιτήσεις από το σύστημα εγγύησης καταθέσεων για χρηματοδότηση μέτρων διατήρησης της πρόσβασης καταθετών στις καταθέσεις δυνάμει του άρθρου 38 του παρόντος Νόμου∙   (ε) απαιτήσεις που απορρέουν από πιστώσεις που παραχώρησε η Κεντρική Τράπεζα πριν τον διορισμό εκκαθαριστή ή προσωρινού εκκαθαριστή∙  (στ) Tα ακόλουθα με την ίδια σειρά προτεραιότητας:  (i) οι καλυπτόμενες καταθέσεις,  (ii) το σύστημα εγγύησης καταθέσεων που υποκαθίσταται στα δικαιώματα και τις υποχρεώσεις των καλυπτόμενων  καταθετών σε περίπτωση αφερεγγυότητας∙  (iii) το σύστημα εγγύησης καταθέσεων που χρηματοδοτεί εναλλακτικά μέτρα δυνάμει των περί Συστήματος Εγγύησης των Καταθέσεων και Εξυγίανσης Πιστωτικών και Άλλων Ιδρυμάτων Νόμου∙  (ζ) Tα ακόλουθα με την ίδια σειρά προτεραιότητας:  (i) το τμήμα των επιλέξιμων καταθέσεων φυσικών  προσώπων  και  πολύ μικρών, μικρών και μεσαίων  επιχειρήσεων που υπερβαίνει το επίπεδο κάλυψης που προβλέπεται στους Κανονισμούς 8 και 9 των περί Συστήματος Εγγύησης των Καταθέσεων και Εξυγίανσης Πιστωτικών και Άλλων Ιδρυμάτων Κανονισμών,  (ii) οι καταθέσεις φυσικών προσώπων και πολύ μικρών, μικρών και μεσαίων επιχειρήσεων που θα ήταν επιλέξιμες αν δεν είχαν γίνει μέσω υποκαταστημάτων εκτός Ευρωπαϊκής Ένωσης που ανήκουν σε πιστωτικά ιδρύματα που συστάθηκαν στην Ευρωπαϊκή Ένωση∙  (η) τα ακόλουθα με την ίδια σειρά προτεραιότητας:  (i) λοιπές καταθέσεις,  (ii) απαιτήσεις από εμπορικό πιστωτή ή προμηθευτή, που συνδέονται είτε με συμφωνίες συνεργασίας για σκοπούς παροχής υπηρεσιών ή προϊόντων στους πελάτες είτε με την παροχή στο ίδρυμα ή στο σχετικό πρόσωπο αγαθών και υπηρεσιών για την καθημερινή λειτουργία του, συμπεριλαμβανομένων των υπηρεσιών πληροφορικής κοινής ωφελείας, καθώς και της ενοικίασης, συντήρησης και φροντίδας των εγκαταστάσεων∙  (θ) απαίτηση που εξασφαλίζεται με κυμαινόμενη επιβάρυνση στο ενεργητικό του ΑΠΙ∙  (ι) κοινές μη εξασφαλισμένες απαιτήσεις, φυσικών ή νομικών προσώπων, περιλαμβανομένων απαιτήσεων από παράγωγα, καθώς και των απαιτήσεων από χρεωστικά μέσα, με εξαίρεση τις απαιτήσεις από χρεωστικά μέσα που προβλέπονται στις παραγράφους (ια), (ιβ), (ιγ) και (ιδ) του παρόντος εδαφίου κατά οντοτήτων που αναφέρονται στα στοιχεία α) έως δ) του πρώτου εδαφίου, της παραγράφου 1, του άρθρου 1 της Οδηγίας 2014/59/ΕΕ∙  (ια) μη εξασφαλισμένες απαιτήσεις που απορρέουν από χρεωστικά μέσα τα οποία πληρούν σωρευτικά τις ακόλουθες προϋποθέσεις:  (i) η αρχική συμβατική διάρκεια των χρεωστικών μέσων είναι τουλάχιστον ένα έτος,  (ii) τα χρεωστικά μέσα δεν περιέχουν ενσωματωμένα παράγωγα και δεν είναι παράγωγα:  Νοείται ότι τα χρεωστικά μέσα με κυμαινόμενο επιτόκιο, που προέρχεται από ευρέως χρησιμοποιούμενο επιτόκιο αναφοράς και τα χρεωστικά μέσα που δεν είναι εκφρασμένα στο εθνικό νόμισμα του εκδότη εφόσον το κεφάλαιο, η αποπληρωμή και οι τόκοι είναι στο ίδιο νόμισμα, δεν θεωρούνται χρεωστικά μέσα με ενσωματωμένα παράγωγα μόνο λόγω αυτών των χαρακτηριστικών  (iii) τα σχετικά συμβατικά έγγραφα και κατά περίπτωση το ενημερωτικό δελτίο που σχετίζονται με την έκδοση αναφέρουν ρητά την χαμηλότερη σειρά κατάταξης σύμφωνα με την παρούσα παράγραφο (ια)∙  (ιβ) χρέη ή απαιτήσεις από χρεωστικά μέσα, χαμηλής κατάταξης εξαιρουμένων των απαιτήσεων που αναφέρονται στις παραγράφους (ιγ) και (ιε)∙  (ιγ) απαιτήσεις από μέσα της κατηγορίας 2∙  (ιδ) απαιτήσεις από πρόσθετα μέσα της κατηγορίας 1∙  (ιε) απαιτήσεις από κοινές μετοχές της κατηγορίας 1.  (3)(α) Απαιτήσεις, που απορρέουν από χορήγηση κρατικής ενίσχυσης, η οποία είναι ασυμβίβαστη με την εσωτερική αγορά της Ευρωπαϊκής Ένωσης κατά τα διαλαμβανόμενα στα Άρθρα 107 έως 109 της Συνθήκης για τη Λειτουργία της Ευρωπαϊκής Ένωσης, έχουν προτεραιότητα σε σχέση με απαιτήσεις ίδιας μορφής που δεν απορρέουν από χορήγηση κρατικής ενίσχυσης.  (β) Απαιτήσεις που απορρέουν από τη χορήγηση κρατικής ενίσχυσης, η οποία κρίθηκε συμβιβάσιμη με την εσωτερική αγορά της Ευρωπαϊκής Ένωσης κατά τα διαλαμβανόμενα στα Άρθρα 107 έως 109 της Συνθήκης για τη Λειτουργία της Ευρωπαϊκής Ένωσης, έχουν προτεραιότητα σε σχέση με απαιτήσεις ίδιας μορφής που δεν απορρέουν από χορήγηση κρατικής ενίσχυσης.  (4) Με την επιφύλαξη της παραγράφου (5) πιο κάτω, η υποπαράγραφος (1)(ι) πιο πάνω εφαρμόζεται στην προτεραιότητα μη εξασφαλισμένων απαιτήσεων που εκδίδονται από οντότητες που αναφέρονται στο άρθρο 2A(2)(α)(i) έως (iii) των περί Εργασιών Πιστωτικών Ιδρυμάτων Νόμου.  (5) Η κυπριακή νομοθεσία που διέπει τις κανονικές διαδικασίες αφερεγγυότητας, ως είχε στις 31 Δεκεμβρίου 2016, εφαρμόζεται στην κατάταξη σε κανονικές διαδικασίες αφερεγγυότητας των μη εξασφαλισμένων απαιτήσεων που απορρέουν από χρεωστικά μέσα εκδοθέντα από οντότητες που αναφέρονται στο άρθρο 2Α(2)(α)(i) έως (iii) των περί Εργασιών Πιστωτικών Ιδρυμάτων Νόμου, πριν από την ημερομηνία έναρξης ισχύος του περί Εργασιών Πιστωτικών Ιδρυμάτων (Τροποποιητικού) Νόμου του 2019.  (6) (α) Το σύνολο των απαιτήσεων, που προκύπτουν από στοιχεία ιδίων κεφαλαίων, έναντι ΑΠΙ ή οντοτήτων που αναφέρονται στο άρθρο 2Α(2)(α)(i) έως (iii) των περί Εργασιών Πιστωτικών Ιδρυμάτων Νόμου, έχουν χαμηλότερη κατάταξη στις κανονικές διαδικασίες αφερεγγυότητας από οποιαδήποτε απαίτηση δεν προκύπτει από στοιχείο ιδίων κεφαλαίων.  (β) Για τους σκοπούς του παρόντος εδαφίου, στον βαθμό που ένα μέσο έχει μόνο μερικώς αναγνωριστεί ως στοιχείο ιδίων κεφαλαίων, το σύνολο του μέσου αντιμετωπίζεται ως απαίτηση που προκύπτει από στοιχείο ιδίων κεφαλαίων και κατατάσσεται χαμηλότερα από οποιαδήποτε απαίτηση δεν προκύπτει από στοιχείο ιδίων κεφαλαίων. |
|  |  |
|  | (7) Για τους σκοπούς του παρόντος άρθρου -  Οι όροι «μέσα της κατηγορίας 2», «παράγωγα», «πολύ μικρές, μικρές και μεσαίες επιχειρήσεις» και «πρόσθετα μέσα της κατηγορίας 1» έχουν την έννοια που τους αποδίδει ο περί Εξυγίανσης Πιστωτικών Ιδρυμάτων και Επενδυτικών Εταιρειών Νόμος∙  «χρέη ή απαιτήσεις από χρεωστικά μέσα, χαμηλής κατάταξης» σημαίνει χρέη ή απαιτήσεις από δάνεια ή χρεωστικά μέσα που εκδίδονται για να παρέχουν επικουρική απαίτηση έναντι του ιδρύματος έκδοσης, η οποία μπορεί να ασκηθεί μόνο αφού έχουν ικανοποιηθεί όλες οι απαιτήσεις υψηλότερης κατάταξης·  ο όρος «χρεωστικά μέσα» σημαίνει ομολογίες και άλλες μορφές μεταβιβάσιμων χρεών και μέσα με τα οποία δημιουργείται η αναγνωρίζεται μια οφειλή. |
|  |  |
|  | ΜΕΡΟΣ VII  ΠΩΛΗΣΗ ΕΡΓΑΣΙΩΝ |
| Πώληση εργασιών. | 32.-(1)(α) Τηρουμένων των παραγράφων (β) και (γ) του παρόντος άρθρου και των προνοιών του άρθρου 33 και με την επιφύλαξη των άρθρων 21 και 40, οποιαδήποτε μεταβίβαση όλων ή ομάδας περιουσιακών στοιχείων, δικαιωμάτων ή υποχρεώσεων του υπό εκκαθάριση ΑΠΙ δυνάμει του παρόντος Νόμου θεωρείται καθ’ όλα έγκυρη πράξη και ισχύει έναντι τρίτων, χωρίς τη συγκατάθεση των συνεισφορέων του ΑΠΙ, πιστωτών ή οποιουδήποτε άλλου τρίτου μέρους πλην του αποκτώντα και ανεξάρτητα από την ισχύ οποιουδήποτε περιορισμού που επιβάλλεται δυνάμει διατάξεων νομοθεσίας ή όρων σύμβασης ή με οποιοδήποτε άλλο τρόπο, περιλαμβανομένης της συμμόρφωσης με νομικές διαδικασίες που διαφορετικά θα εφαρμόζονταν, οι δε συνεισφορείς ή πιστωτές και άλλα τρίτα μέρη των οποίων τα δικαιώματα ή οι υποχρεώσεις δεν μεταβιβάζονται, δεν έχουν δικαιώματα, άμεσα ή έμμεσα, επί των μεταβιβαζόμενων περιουσιακών στοιχείων, δικαιωμάτων ή υποχρεώσεων. |
|  |  |
|  | (β) Οι απαιτήσεις που αναφέρονται στις παραγράφους (ια) μέχρι (ιε) του εδαφίου (1) άρθρου 31 δεν δύναται να περιληφθούν στις υποχρεώσεις που μεταβιβάζονται δυνάμει του παρόντος άρθρου. |
|  |  |
|  | (γ) Σε περίπτωση που μέρος ή το σύνολο κατάθεσης δεν μεταβιβάζεται κατά την πώληση εργασιών, ισόποσες δανειακές απαιτήσεις έναντι του ίδιου προσώπου, παραμένουν στο υπό εκκαθάριση ΑΠΙ. |
|  |  |
|  | (δ) Σε περίπτωση που μεταβιβάζεται επιλέξιμη κατάθεση ίση ή μεγαλύτερη του επιπέδου κάλυψης που προβλέπεται από τους περί του Συστήματος Εγγύησης των Καταθέσεων και Εξυγίανσης Πιστωτικών και Άλλων Ιδρυμάτων Κανονισμούς –  (i) δεν ενεργοποιείται η διαδικασία αποζημίωσης που προβλέπεται από τους εν λόγω Κανονισμούς· και  (ii) σε περίπτωση που δεν μεταβιβάζεται στο ακέραιο η εν λόγω επιλέξιμη κατάθεση, το ποσό της κατάθεσης που δεν μεταβιβάζεται δεν θεωρείται ως μη διαθέσιμη κατάθεση.  (2)(α) Ο εκκαθαριστής ή ο προσωρινός εκκαθαριστής, ανάλογα με την περίπτωση, λαμβάνει κάθε εύλογο μέτρο ώστε να εξασφαλίσει εμπορικούς όρους για τη μεταβίβαση που αναφέρεται στο εδάφιο (1), οι οποίοι συνάδουν με την αποτίμηση που πραγματοποιείται δυνάμει του άρθρου 34 και στην περίπτωση που λαμβάνεται χρηματοδότηση δυνάμει του Μέρους VIII με τους κανόνες της ΕΕ σχετικά με τις κρατικές ενισχύσεις, το δε αντάλλαγμα δύναται να είναι σε μορφή αποδοχής υποχρεώσεων ή χρηματικού ποσού.  (β) Για τους σκοπούς της παραγράφου (α), ο εκκαθαριστής ή ο προσωρινός εκκαθαριστής, ανάλογα με την περίπτωση, δύναται να προβαίνει σε κατάλληλες ρυθμίσεις για τη λήψη προσφορών για τις ομάδες περιουσιακών στοιχείων, δικαιωμάτων και υποχρεώσεων που σκοπεύει να μεταβιβάσει μέσω της πώλησης εργασιών:  Νοείται ότι, δύνανται να κινηθούν χωριστές διαδικασίες υποβολής προσφορών σε περίπτωση πώλησης πέραν της μιας ομάδας περιουσιακών στοιχείων, δικαιωμάτων και υποχρεώσεων.  (3)(α) Ο εκκαθαριστής ή ο προσωρινός εκκαθαριστής, ανάλογα με την περίπτωση, υποχρεούται να ειδοποιεί έγκαιρα τον έφορο εταιρειών, ο οποίος το συντομότερο δυνατό δημοσιεύει γνωστοποίηση αναφορικά με τη μεταβίβαση και την καθορισθείσα ημερομηνία για την εκτέλεση της μεταβίβασης των συναφών περιουσιακών στοιχείων, επιχείρησης και/ή καταθέσεων, στην Επίσημη Εφημερίδα της Δημοκρατίας.  (β) Η δημοσίευση της γνωστοποίησης σύμφωνα με την παράγραφο (α) πιο πάνω θα αποτελεί τελεσίδικη μαρτυρία της μεταβίβασης και του χρόνου μεταβίβασης.  (4) Με τη δημοσίευση της προνοούμενης στο εδάφιο (3) γνωστοποίησης, τα μεταβιβαζόμενα περιουσιακά στοιχεία, δικαιώματα και υποχρεώσεις μεταβιβάζονται σύμφωνα με τις πρόνοιες του παρόντος Νόμου.  (5) Οι συμβατικές σχέσεις σε σχέση με τα περιουσιακά στοιχεία, δικαιώματα και υποχρεώσεις που μεταβιβάζονται κατά τα προβλεπόμενα στο παρόν άρθρο παραμένουν σε ισχύ και όσον αφορά τα δικαιώματα και τις υποχρεώσεις που αφορούν κάθε χρηματοπιστωτικό μέσο, δικαίωμα, περιουσιακό στοιχείο ή υποχρέωση που μεταβιβάζεται, ο αποδέκτης υποκαθιστά το ΑΠΙ σε όλα τα σχετικά έγγραφα των συμβάσεων ως νόμιμος διάδοχος. |
|  |  |
| 104(I) του 2000  39(I) του 2003  162(I) του 2018. | (6) Η μεταχείριση των εργοδοτουμένων που επηρεάζονται από την πώληση εργασιών διέπεται από τις πρόνοιες του περί της Διατήρησης και Διασφάλισης των Δικαιωμάτων των Εργοδοτουμένων κατά τη Μεταβίβαση Επιχειρήσεων, Εγκαταστάσεων ή Τμημάτων Επιχειρήσεων ή Εγκαταστάσεων Νόμου. |
|  |  |
| Περιορισμός στην άσκηση εξουσίας πώλησης εργασιών. | 33. Οποιαδήποτε διάθεση, πώληση ή μεταβίβαση από τον προσωρινό εκκαθαριστή και/ή τον εκκαθαριστή, οποιωνδήποτε περιουσιακών στοιχείων, δικαιωμάτων και/ή υποχρεώσεων του υπό εκκαθάριση ΑΠΙ μέσω πώλησης εργασιών, υπόκειται σε προηγούμενη γραπτή έγκριση της Κεντρικής Τράπεζας. |
|  |  |
| Ανεξάρτητη αποτίμηση. | 34.-(1) Ο εκκαθαριστής ή ο προσωρινός εκκαθαριστής, ανάλογα με την περίπτωση, διασφαλίζει, τη διενέργεια συνετής και ρεαλιστικής αποτίμησης της αξίας των περιουσιακών στοιχείων, δικαιωμάτων και υποχρεώσεων υπό τις περιστάσεις από εκτιμητή ανεξάρτητο από κάθε δημόσια αρχή, συμπεριλαμβανομένης της Κεντρικής Τράπεζας, καθώς και από το υπό εκκαθάριση ΑΠΙ η οποία χρησιμοποιείται κατά τη λήψη απόφασης σχετικά με τα περιουσιακά στοιχεία, δικαιώματα και υποχρεώσεις προς μεταβίβαση κατά την πώληση εργασιών δυνάμει του παρόντος Μέρους, την αξία κάθε αντίτιμου που πρέπει να καταβληθεί στο υπό εκκαθάριση ΑΠΙ και το ύψος της ενδεχόμενης χρηματοδότησης δυνάμει του Μέρους VIII για την ολοκλήρωση της πώλησης εργασιών.  (2) Σε περίπτωση που διενεργείται αποτίμηση από την Κεντρική Τράπεζα για την εξέταση του ενδεχόμενου χορήγησης χρηματοδότησης πώλησης εργασιών κατά τα προβλεπόμενα στο Μέρος VIII, ο εκκαθαριστής ή ο προσωρινός εκκαθαριστής, ανάλογα με την περίπτωση, δύναται να τη χρησιμοποιήσει αυτή για τους σκοπούς του παρόντος άρθρου αντί της διενέργειας αποτίμησης δυνάμει του εδαφίου (1), εφόσον ικανοποιηθεί ότι πληροί τις απαιτήσεις του εδαφίου αυτού. |
|  |  |
| Διαδικαστικές απαιτήσεις. | 35.-(1) Με την επιφύλαξη των κανόνων της Ευρωπαϊκής Επιτροπής σχετικά με τις κρατικές ενισχύσεις σε περίπτωση που η πώληση εργασιών χρηματοδοτείται δυνάμει του Μέρους VIII, η διαδικασία που αναφέρεται στο άρθρο 32 πραγματοποιείται σύμφωνα με τα ακόλουθα κριτήρια:  (i) είναι όσο το δυνατόν διαφανέστερη και δεν αλλοιώνει ουσιαστικά την εικόνα των περιουσιακών στοιχείων, των δικαιωμάτων και των υποχρεώσεων που σκοπεύει να μεταβιβάσει ο εκκαθαριστής ή ο προσωρινός εκκαθαριστής, ανάλογα με την περίπτωση, έχοντας υπόψη τις περιστάσεις·  (ii) δεν ευνοεί αδικαιολόγητα κάποιους δυνητικούς αγοραστές ούτε δημιουργεί διακρίσεις μεταξύ τους·  (iii) δεν επηρεάζεται από συγκρούσεις συμφερόντων·  (iv) δεν προσφέρει τυχόν αθέμιτο πλεονέκτημα σε δυνητικό αγοραστή·  (v) λαμβάνει υπόψη την ανάγκη να διασφαλιστεί ότι οι καταθέτες θα έχουν, στο βαθμό που είναι δυνατόν, πρόσβαση στις καταθέσεις τους·  (vi) στοχεύει στη μεγιστοποίηση, κατά το δυνατόν, της τιμής πώλησης των περιουσιακών στοιχείων, δικαιωμάτων ή υποχρεώσεων.  (2) Ο εκκαθαριστής ή ο προσωρινός εκκαθαριστής, ανάλογα με την περίπτωση, δύναται με την προηγούμενη γραπτή συγκατάθεση της Κεντρικής Τράπεζας να εφαρμόζει το μέτρο πώλησης εργασιών χωρίς να συμμορφώνεται με τις απαιτήσεις που καθορίζονται στο εδάφιο (1), όταν διαπιστώνει ότι η συμμόρφωση με τις εν λόγω απαιτήσεις ενδέχεται να υπονομεύσει έναν ή περισσότερους από τους στόχους εκκαθάρισης.  (3)(α) Ο εκκαθαριστής ή ο προσωρινός εκκαθαριστής, ανάλογα με την περίπτωση, διασφαλίζει την παροχή από το ΑΠΙ λειτουργικών υπηρεσιών ή υποδομών που είναι αναγκαίες προκειμένου ο αποδέκτης να είναι σε θέση να ασκεί άμεσα τις εργασίες που του μεταβιβάστηκαν, μέχρις ότου καταστεί δυνατή η άσκησή τους μέσω των συστημάτων και υποδομών του αποδέκτη.  (β) Για σκοπούς της παραγράφου (α), ο εκκαθαριστής ή ο προσωρινός εκκαθαριστής, ανάλογα με την περίπτωση, συνάπτει συμφωνία με τον αποδέκτη για την παροχή υπηρεσιών ή πρόσβασης στις υποδομές του ΑΠΙ υπό τις ακόλουθες προϋποθέσεις:  (i) σε περίπτωση που οι σχετικές υπηρεσίες ή υποδομές παρασχέθηκαν στο ΑΠΙ στο πλαίσιο συμφωνίας αμέσως πριν από την έναρξη της διαδικασίας εκκαθάρισης, υπό τους ίδιους όρους της εν λόγω συμφωνίας·  (ii) εάν δεν υπήρχε συμφωνία πριν από την έναρξη της διαδικασίας εκκαθάρισης ή η συμφωνία είχε ήδη λήξει, υπό εύλογους όρους. |
|  |  |
| Περιορισμός δικαιωμάτων καταγγελίας και αναγκαστικής εκτέλεσης συμφωνιών παροχής ασφάλειας. | 36.-(1)(α) Η μεταβίβαση περιουσιακών στοιχείων, δικαιωμάτων και/ή υποχρεώσεων δυνάμει του άρθρου 32 ή οποιοδήποτε γεγονός που επήλθε ή έπεται και είναι άμεσα συνδεδεμένο με την πώληση εργασιών δεν θεωρείται αφ’ εαυτού, σε πλαίσιο σύμβασης, ότι συνιστά γεγονός ή βάσιμο λόγο για καταγγελία, αναστολή, τροποποίηση, συμψηφισμό ή αλληλοσυμψηφισμό, ή αναγκαστική εκτέλεση εξασφάλισης ή για διεκδίκηση αποζημιώσεων από μέρους του αντισυμβαλλομένου, (i)συμβάσεων που αναφέρονται στο άρθρο 32(5)· ή  (ii) συμβάσεων που αναφέρονται στο άρθρο 35(3),  υπό τον όρο ότι εξακολουθούν να τηρούνται οι ουσιαστικές υποχρεώσεις δυνάμει της σύμβασης, μεταξύ των οποίων οι υποχρεώσεις πληρωμής και παράδοσης και η παροχή εξασφάλισης.  (β) Κάθε συμβατική ρύθμιση που είναι αντίθετη με την παράγραφο (α) είναι άκυρη.  (2) Το παρόν άρθρο δεν θίγει το δικαίωμα προσώπου να αναλάβει δράση που αναφέρεται στο εδάφιο (1), σε περίπτωση που το δικαίωμα αυτό απορρέει από γεγονός διάφορο από τη μεταβίβαση ή οποιοδήποτε γεγονός άμεσα συνδεόμενο με την εφαρμογή τέτοιου μέτρου. |
|  |  |
| Διασφαλίσεις στις περιπτώσεις εν μέρει μεταβιβάσεων. | 37.-(1) Σε περίπτωση μεταβίβασης ορισμένων περιουσιακών στοιχείων, δικαιωμάτων ή υποχρεώσεων ενός ΑΠΙ υπό εκκαθάριση -  (α) διασφαλίζεται η κατάλληλη προστασία συμφωνιών παροχής χρηματοοικονομικής εξασφάλισης με μεταβίβαση τίτλων, αλληλοσυμψηφισμού και συμψηφισμού, συμφωνιών εγγυοδοσίας, συμφωνιών χρηματοδότησης και καλυμμένων ομολόγων, όπως ανάλογα προνοείται στα άρθρα 79 έως 81 του περί Εξυγίανσης Πιστωτικών Ιδρυμάτων και Επενδυτικών Εταιρειών Νόμου· και  (β) δεν επηρεάζεται η λειτουργία και οι κανόνες των συστημάτων που καλύπτονται από τον περί Αμετακλήτου του Διακανονισμού στα Συστήματα Πληρωμών και στα Συστήματα Διακανονισμού Αξιογράφων Νόμο.  (2) Ειδικότερα, διά της μεταβίβασης δεν ανακαλείται εντολή μεταβίβασης, κατά παράβαση του άρθρου 4 του περί Αμετάκλητου του Διακανονισμού στα Συστήματα Πληρωμών και στα Συστήματα Διακανονισμού Αξιογράφων Νόμου, ούτε τροποποιείται ή αναιρείται το εκτελεστό των εντολών μεταβίβασης και του συμψηφισμού, όπως απαιτείται βάσει των άρθρων 4(5) και 4(3) του εν λόγω νόμου, της χρησιμοποίησης κεφαλαίων, αξιογράφων ή πιστωτικών διευκολύνσεων όπως απαιτείται βάσει του άρθρου 5 του εν λόγω νόμου ή η προστασία της ασφάλειας, όπως απαιτείται δυνάμει του άρθρου 7 του εν λόγω νόμου. |
|  |  |
|  | ΜΕΡΟΣ VIΙΙ  ΡΥΘΜΙΣΕΙΣ ΓΙΑ ΧΡΗΜΑΤΟΔΟΤΗΣΗ ΠΩΛΗΣΗΣ ΕΡΓΑΣΙΩΝ |
|  |  |
| Χρήση Ταμείου Εγγύησης Καταθέσεων για πώληση εργασιών. | 38.-(1) Με απόφαση της Επιτροπής ΣΕΚ, η οποία λαμβάνεται μόνο κατόπιν εισήγησης της Κεντρικής Τράπεζας με τη σύμφωνη γνώμη του Υπουργού Οικονομικών, δύναται να χρησιμοποιηθούν τα διαθέσιμα χρηματοδοτικά μέσα του Ταμείου Εγγύησης Καταθέσεων κατά τα προβλεπόμενα στο άρθρο 10(4) του περί Συστήματος Εγγύησης των Καταθέσεων και Εξυγίανσης Πιστωτικών και Άλλων Ιδρυμάτων Νόμου για την κάλυψη του χρηματοδοτικού ελλείμματος πώλησης εργασιών.  (2) Η Κεντρική Τράπεζα για τη διαμόρφωση της κατά το εδάφιο (1) εισήγησής της, υποβάλλει έκθεση προς την Επιτροπή ΣΕΚ που περιλαμβάνει μεταξύ άλλων τα ακόλουθα:  (α) αξιολόγηση κατά πόσο με την προτεινόμενη πώληση εργασιών επιτυγχάνεται ο στόχος της συνέχισης της πρόσβασης των καταθετών, στο βαθμό που είναι δυνατόν, στις καταθέσεις τους·  (β) το ύψος του χρηματοδοτικού ελλείματος και της χρηματοδότησης που ζητείται από το Ταμείο Εγγύησης Καταθέσεων και σε περίπτωση που δεν έχουν ληφθεί δεσμευτικές προσφορές, την εκτίμησή τους στη βάση της αποτίμησης που αναφέρεται στο εδάφιο (3) ·  (γ) αξιολόγηση ότι η χρηματοδότηση πληροί τα κριτήρια του εδαφίου (4) του άρθρου 10 του περί Συστήματος Εγγύησης των Καταθέσεων και Εξυγίανσης Πιστωτικών και Άλλων Ιδρυμάτων Νόμου·  (δ) αξιολόγηση κατά πόσο απαιτείται και κρατική στήριξη πέραν της χρηματοδότησης από το ΣΕΚ για την ολοκλήρωση της πώλησης εργασιών:  Νοείται ότι, κατά τη διαμόρφωση της εισήγησής της, η Κεντρική Τράπεζα λαμβάνει υπόψη στοιχεία και απόψεις του εκκαθαριστή ή προσωρινού εκκαθαριστή, ανάλογα με την περίπτωση.  (3) Για τους σκοπούς της ετοιμασίας της έκθεσης που προβλέπεται στο εδάφιο (2), η Κεντρική Τράπεζα διασφαλίζει την συνετή και ρεαλιστική, υπό τις περιστάσεις, αποτίμηση της αξίας των περιουσιακών στοιχείων του ΑΠΙ από εκτιμητή ανεξάρτητο από κάθε δημόσια αρχή, συμπεριλαμβανομένης της Κεντρικής Τράπεζας και το ΑΠΙ:  Νοείται ότι, η Κεντρική Τράπεζα δύναται να χρησιμοποιήσει αποτίμηση που πραγματοποιήθηκε από τον εκκαθαριστή ή τον προσωρινό εκκαθαριστή, ανάλογα με την περίπτωση, κατά τα προβλεπόμενα στο εδάφιο (1) του άρθρου 34, για σκοπούς της ετοιμασίας της έκθεσης που προβλέπεται στο εδάφιο (2).  (4)(α) Για τη χρήση του Ταμείου Εγγύησης Καταθέσεων δυνάμει του παρόντος άρθρου, η Κεντρική Τράπεζα σε συνεργασία με το Υπουργείο Οικονομικών μεριμνούν για τη συμμόρφωση με τους κανόνες της Ευρωπαϊκής Επιτροπής σχετικά με τις κρατικές ενισχύσεις, όπου εφαρμόζονται.  (β) Χωρίς επηρεασμό του άρθρου 41, εν αναμονή της απόφασης της Ευρωπαϊκής Επιτροπής επί της χρήσης του Ταμείου Εγγύησης Καταθέσεων δυνάμει του παρόντος άρθρου, το υπό εκκαθάριση ΑΠΙ παραμένει σε λειτουργία με τις εργασίες του να περιορίζονται στις ακόλουθες εργασίες:  (i) διεκπεραίωση οποιοσδήποτε εκκρεμούσας, κατά τη λήψη απόφασης να τεθεί σε εκκαθάριση το ΑΠΙ, εντολής πληρωμής πελατών ανεξαρτήτως ποσού·  (ii) πρόσβαση σε καταθέσεις υπό την επιφύλαξη περιορισμών που δυνατό να θέσει η Κεντρική Τράπεζα δυνάμει του άρθρου 41  (iii) είσπραξη κεφαλαίου και τόκων από αποπληρωμή δανειακών απαιτήσεων και επενδύσεων·  (iv) τροποποίηση των όρων συμβάσεων που έχουν ήδη συναφθεί με υφιστάμενους πελάτες και στην αναδιάρθρωση ανεξόφλητων δανείων, εφόσον οι τροποποιήσεις αυτές βελτιώνουν την καθαρή παρούσα αξία του σχετικού περιουσιακού στοιχείου·  (v) οποιαδήποτε άλλη εργασία επιτρέψει η Κεντρική Τράπεζα.  (γ) Καλυπτόμενες καταθέσεις οι οποίες υπόκεινται σε περιορισμούς δυνάμει της παραγράφου (β)(ii), δεν θεωρούνται μη διαθέσιμες για τους σκοπούς του περί Συστήματος Εγγύησης των Καταθέσεων και Εξυγίανσης Πιστωτικών και Άλλων Ιδρυμάτων Νόμου |
|  |  |
| Δημόσια χρηματοδότηση πώλησης εργασιών. | 39.-(1) Με απόφαση του Υπουργικού Συμβουλίου, κατόπιν εισήγησης της ΚΤΚ, δύναται να χορηγηθεί δημόσια χρηματοδότηση στο υπό εκκαθάριση ΑΠΙ για την κάλυψη χρηματοδοτικού ελλείμματος πώλησης εργασιών.  (2) Η Κεντρική Τράπεζα για τη διαμόρφωση της κατά το εδάφιο (1) εισήγησής της, υποβάλλει έκθεση προς το Υπουργικό Συμβούλιο που περιλαμβάνει μεταξύ άλλων τα ακόλουθα:  (i) κατά πόσον υπάρχουν σοβαρές ενδείξεις ότι, ελλείψει της δημόσιας χρηματοδότησης για την ολοκλήρωση της πώλησης εργασιών, τίθεται σε αμφιβολία η εκκαθάριση του εν λόγω ΑΠΙ κατά εύτακτο τρόπο, σε βαθμό που θα μπορούσε να δημιουργήσει σημαντικές ζημιές στους καταθέτες, ιδίως των φυσικών προσώπων και των πολύ μικρών, μικρών και μεσαίων επιχειρήσεων·  (ii) το ύψος του χρηματοδοτικού ελλείματος που θα καλυφθεί από τη δημόσια χρηματοδότηση και σε περίπτωση που δεν έχουν ληφθεί δεσμευτικές προσφορές, την εκτίμησή της στη βάση της αποτίμησης που αναφέρεται στο εδάφιο (3) του άρθρου 38· και  (iii) κατά πόσο εξαντλήθηκε η δυνατότητα χρηματοδότησης από το Ταμείο Εγγύησης Καταθέσεων δυνάμει του άρθρου 38·  (3) Η χορήγηση δημόσιας χρηματοδότησης προς το υπό εκκαθάριση ΑΠΙ δυνάμει του παρόντος άρθρου δύναται να λάβει τη μορφή χρηματικού ποσού ή κυβερνητικού ομολόγου.  (4)(α) Για την παροχή δημόσιας χρηματοδότησης δυνάμει του παρόντος άρθρου, το Υπουργείο Οικονομικών σε συνεργασία με την Κεντρική Τράπεζα μεριμνά για τη συμμόρφωση με τους κανόνες της Ευρωπαϊκής Επιτροπής σχετικά με τις κρατικές ενισχύσεις, όπου εφαρμόζονται.  (β) Χωρίς επηρεασμό των προνοιών του άρθρου 41 εν αναμονή απόφασης της Ευρωπαϊκής Επιτροπής επί της παροχής έκτακτης δημόσιας χρηματοπιστωτικής στήριξης δυνάμει του παρόντος άρθρου, το υπό εκκαθάριση ΑΠΙ παραμένει σε λειτουργία με τις εργασίες του να περιορίζονται στις εργασίες που αναφέρονται στο άρθρο 38.  (γ) Καλυπτόμενες καταθέσεις οι οποίες υπόκεινται σε περιορισμούς δυνάμει της παραγράφου (β), δεν θεωρούνται μη διαθέσιμες για τους σκοπούς του περί Συστήματος Εγγύησης των Καταθέσεων και Εξυγίανσης Πιστωτικών και Άλλων Ιδρυμάτων Νόμου. |
|  |  |
|  | ΜΕΡΟΣ VIΙΙ  ΤΕΛΙΚΕΣ ΔΙΑΤΑΞΕΙΣ |
|  |  |
| Εξουσία Δικαστηρίου. | 40. Το Δικαστήριο δύναται, κατόπιν αιτήματος του εκκαθαριστή και προσώπου που επηρεάζεται από οποιαδήποτε πράξη ή απόφαση του εκκαθαριστή να εκδίδει οδηγίες αναφορικά με την αποτελεσματική εκκαθάριση ΑΠΙ και/ή την ορθή εφαρμογή των προνοιών του παρόντος Νόμου, και να εκδίδει τέτοιο διάταγμα σε σχέση με τα πιο πάνω όπως θεωρεί δίκαιο. |
|  |  |
| Εξουσία Κεντρικής Τράπεζας για αναστολή συμβατικών υποχρεώσεων. | 41.-(1) (α) Η Κεντρική Τράπεζα έχει εξουσία να αναστέλλει οποιεσδήποτε υποχρεώσεις πληρωμής ή παράδοσης απορρέουν από οποιαδήποτε σύμβαση στην οποία το ΑΠΙ είναι συμβαλλόμενο μέρος, οποτεδήποτε μετά την απόφαση για να τεθεί το ΑΠΙ σε εκκαθάριση ή πριν την έναρξη εκκαθάρισης, για περίοδο δέκα (10) εργάσιμων ημερών εφόσον διαπιστώσει ότι το ΑΠΙ τελεί υπό κατάσταση αφερεγγυότητας ή ενδεχόμενης αφερεγγυότητας κατά τα προβλεπόμενα στο άρθρο 32Γ του περί Εργασιών Πιστωτικών Ιδρυμάτων Νόμου.  (2)(α) Η Κεντρική Τράπεζα προσδιορίζει το πεδίο εφαρμογής της αναστολής συμβατικών υποχρεώσεων δυνάμει του εδαφίου (1), αφού λάβει υπόψη τις επικρατούσες συνθήκες.  (β) Από το πεδίο εφαρμογής της αναστολής δύναται να εξαιρεθούν ορισμένες πληρωμές ιδίως, αλλά όχι αποκλειστικά, για τις διοικητικές δαπάνες του υπό εκκαθάριση ΑΠΙ κρίνοντας κατά περίπτωση.  (3) Όταν η εξουσία αναστολής ορισμένων συμβατικών υποχρεώσεων δυνάμει του εδαφίου (1) ασκείται σε σχέση με καλυπτόμενες καταθέσεις, οι καταθέσεις αυτές δεν θεωρούνται μη διαθέσιμες για τους σκοπούς του περί Συστήματος Εγγύησης των Καταθέσεων και Εξυγίανσης Πιστωτικών και Άλλων Ιδρυμάτων Νόμου.  (4) Προκειμένου να εξασφαλιστεί ότι, κατά τη διάρκεια της περιόδου αναστολής, οι καταθέτες δεν θα αντιμετωπίσουν οικονομικές δυσκολίες, η Κεντρική Τράπεζα καθορίζει συγκεκριμένο ποσό αναλήψεων ανά ημέρα. |
|  |  |
| Ευθύνη της Κεντρικής Τράπεζας. | 42. Η Κεντρική Τράπεζα και οποιοδήποτε πρόσωπο το οποίο είναι σύμβουλος ή λειτουργός της Κεντρικής Τράπεζας, δεν υπόκειται σε οποιαδήποτε ευθύνη σε περίπτωση αγωγής, αίτησης ή άλλης νομικής διαδικασίας για αποζημιώσεις σχετικά με οποιαδήποτε πράξη ή παράλειψη κατά την άσκηση των αρμοδιοτήτων και ευθυνών της Κεντρικής Τράπεζας δυνάμει του παρόντος Νόμου ή δυνάμει οποιωνδήποτε κανονισμών που εκδίδονται σύμφωνα με τον παρόντα Νόμο εκτός αν αποδειχθεί ότι η πράξη ή η παράλειψη δεν είναι καλή τη πίστει ή είναι αποτέλεσμα σοβαρής αμέλειας. |
|  |  |
| Επαγγελματικό απόρρητο. | 43. Όλα τα πρόσωπα τα οποία καλούνται να λάβουν ή να δώσουν πληροφορίες στο πλαίσιο των διαδικασιών ενημέρωσης ή διαβουλεύσεων που προβλέπονται στο εδάφιο (2) του άρθρου 3, στα εδάφια (2), (3) και (5) του άρθρου 6 και στην παράγραφο (στ), εδάφιο (1) του άρθρου 7 του παρόντος νόμου καθώς και στο άρθρο 10ΣΤ του περί Εργασιών Πιστωτικών Ιδρυμάτων Νόμου, δεσμεύονται από το επαγγελματικό απόρρητο σύμφωνα με τους κανόνες και τους όρους που προβλέπονται στο άρθρο 28Α του περί Εργασιών Πιστωτικών Ιδρυμάτων Νόμου. |
|  |  |
| Μεταβατικές διατάξεις. | 44. Οποιαδήποτε διαδικασία εκκαθάρισης η οποία εκκίνησε, υποβλήθηκε ή εκκρεμεί εναντίον ΑΠΙ πριν την έναρξη ισχύος του παρόντος Νόμου θα διέπεται από τις πρόνοιες του περί Εργασιών Πιστωτικών Ιδρυμάτων Νόμου οι οποίοι βρίσκονταν σε ισχύ αμέσως πριν την έναρξη ισχύος του παρόντος Νόμου. |
|  |  |
| Εξουσία έκδοσης οδηγιών. | 45. Η Κεντρική Τράπεζα δύναται να εκδίδει γενικές ή ειδικές οδηγίες για την καλύτερη ρύθμιση και εφαρμογή των διατάξεων του παρόντος Νόμου. |